ГИЁҲВАНДЛИККА ҚАРШИ КУРАШ ҲАММАНИНГ БУРЧИДИР — Zamaxshariy.uz\nАллоҳнинг охирги дини Исломнинг ҳар бир замон ва ҳар маконга салоҳиятли эканини ҳозирги давримиз муаммоларини ҳал қилиш учун бўлаётган ҳаракатлар жараёнида яққол тушуниб олса бўлади.\nХусусан, сиз билан бизга ушбу сатрларда мавзу бўлиб турган гиёҳвандлик масаласида бу масалани яққол тушуниб олса бўлади.\nБу ҳақиқатни 1400 йил аввал келган ояти карима ва ҳадиси шарифларни ўрганишимиз жараёнида яна ҳам чуқурроқ англаб оламиз.\nБуюк муҳаддис Имом Бухорий ривоят қилган Пайғамбар соллаллоҳу алайҳи васалламнинг машҳур ҳадиси шарифларида: “Сиздан ким ёмон-мункар ишни кўрса, уни қўли билан ўзгартирсин! Агар бунга қодир бўлмаса, бас тили билан ўзгартирсин, агар унга ҳам қодир бўлмаса дили билан, ана ўша иймоннинг заифлигидандир”, деганлар.\nБиринчи навбатда имкони борлар учун мазкур кураш амалий равишда бўлиши керак. Бунга асосан, ҳукумат доиралари киради. Уларда бу мункар ишни қўл билан, яъни, амалий равишда ўзгартиришга ҳам ҳақ-ҳуқуқ ҳам имкониятлар бор. Зотан бу ишни қилиш уларнинг бурчлари ҳам. Айниқса, гиёҳвандликка қарши курашга масъул бўлган идоралар ва шахслар бу ҳақиқатни яхши англаб етмоқлари зарур. Улар бу ишда сусткашликка йўл қўйишлари мутлақо мумкин эмас.\nШунингдек, гиёҳвандликдек ёмон мункарга кўли билан қарши турадиганларга ушбу ёмонликни йўқ қилиш, олдини олишга оид барча ишларда ишлайдиган шахслар кирадилар. Уларнинг ичида гиёҳванд моддаларнинг чегарадан олиб ўтилмаслиги учун хушёр турган чегарачи ҳам, хийлa йўли билан гиёҳванд моддаларни олиб ўтишга уринганларнинг фош қилишда ташаббус кўрсатган божхона ходими ҳам, гиёҳвандларни даволаш билан масъул шифокор ҳам ва бошқа шунга ўхшаш вазифаларни адо этаётган шахсларнинг барчаси ҳам кирадилар.\nГиёҳвандлик мункарини қайтаришнинг иккинчи даражаси, тил билан бўлади. Қисқа қилиб айтилганда ушбу балога қарши тарғибот ва ташвиқот ишларини олиб боришдир. Бу иш билан шуғулланадиганлар қаторига ахборот воситалари масъуллари ва ходимлари, ёзувчилар, зиёлилар, газетачилар ва уларга ўхшаш ишларда ишлайдиган кишилар кирадилар.\nАлбатта, мусулмон уламолар бу рўйхатнинг бошида турадилар. Уларнинг бу иш бўйича масъулиятлари ҳамманикидан кучли.\nГиёхвандликка қарши курашда мазкур сохаларнинг соҳиблари билан бир қаторда ҳар бир инсон ҳам бирга бўлиши зарур. Бир оғиз сўз билан бўлса ҳам гиёҳвандликка қарши курашдек савобли ишга ҳар бир инсон ўз хиссасини қўшмоғи лозим.\nДемак, мункар ишни дили билан инкор қилган, унга қўшилмаган, рози бўлмаган мусулмоннинг иймони заиф бўлади. Иймони заиф бўлмаса ёки тили билан, ёки кўли билан ёмонликни бартараф қилишга уринади.\nНуъмон ибн Башир розияллоҳу анҳудан у киши Пайғамбар алайҳиссаломдан ривоят қиладилар: «Аллоҳнинг хадди-чегарасида турганлар ва ундан чиққанларнинг мисоли худди бир кемадан қуръа орқали жой олган кишиларга ўхшайди. Уларнинг баъзиси кеманинг юқорисидан, баъзиси пастидан жой олдилар. Пастдагилар сувга хожатлари тушса юқоридагиларнинг олдидан ўтар эдилар. Улар, юқоридагиларга озор бермаслигимиз учун ўз улушимиздан бир жойни тешиб олсак қандоқ бўларкин, дедилар. Агар уларни истаклари ила қўйиб қўйсалар ҳаммалари ҳалок бўлурлар. Агар уларнинг қўлларидан тутсалар улар ҳам бошқалар ҳам ҳаммалари нажот топурлар». (Саҳиҳи Бухорийдан)\nБугунги кунимизда гиёҳвандлик қилаётганлар, ул моддаларни етиштириб, ишлаб чиқараётганлар, ташиётганлар, сотаётганлар барча-барчалари ҳаммамизнинг ҳаёт кемамизни тагидан тешиб ғapқ этишга ҳаракат қилаётган жоҳиллардир. Агар кўплашиб уларнинг қўлидан тутмасак, ҳаммамиз бараварига ғарқ бўлиб ҳалокатга учрашимиз турган гaп.\nҲозир дунёда 8 миллиондан ортиқ киши героин, 13 миллиондан ортиқ киши кокаин, 141 миллиондан зиёд киши марихуанна (наша) ҳамда 280 миллиондан ортиқ киши сунъий наркотик моддалар истеъмол қилишини инобатга оладиган бўлсак, бу балонинг бизнинг ичимизга кириб келмаслигига ҳеч ким кафолат бера олмайди. Шу нуқтаи назардан бу иллатга қарши курашда ҳар биримиз қўлидан келган хиссамизни қўшмоғимиз ҳам фарз, ҳам қарз ҳисобланади.\nPrevious Post:ГИЁҲВАНДЛИК – КОНИ ЗАРАРДИР!\nNext Post:ГИЁҲВАНДЛИК МАЪНАВИЙ ЮКСАЛИШ КУШАНДАСИ


Ассалому алайкум. Қадрли опа-сингиллар, бугунги суҳбтимиз қадимий аммо эскирмайдиган мавзу – севги ҳақида. Бу эр-хотин ўртасидаги севги эмас. Балки бир кун бу ҳақида ҳам суҳбатлашармиз, аммо ҳозир, онанинг фарзандига бўлган севгиси ҳақида гаплашамиз. Бу суҳбат сиз кутганингиздан ҳам бошқача бўлиши аниқ. Сиз 1 Кор 13 боб 1-7 оятларини ҳаммамиз яхши биламиз. Шундай бўлса ҳам бу парчани бир эслаб олиб, кейин бу парчани қандай қилиб биз оналарга тадбиқ этиш мумкинлиги ҳақида гапласак.\n«Агар мен инсонларнинг ва фаришталарнинг тилларида гаплашсаму, лекин севгим бўлмаса, жаранглайдиган мис чолғу, янграйдиган занг бўлиб қоламан. Агар башоратгўй бўлсам, агар бутун сирлардан воқиф бўлиб, ҳар қандай илмни билсам, агар тоғларни кўчирадиган имонга эга бўлсам-у, лекин севгим бўлмаса, мен ҳеч нарса эмасман. Агар бутун ер-мулкимни тақсимлаб берсам, ҳатто баданимни ёндиришга топширсам-у, лекин севгим бўлмаса, менга ҳеч қандай фойдаси йўқ. Севги сабрли ва кўнгилчандир. Севги ҳасад қилмас, кеккаймас, шишинмас. Севги бебошлик қилмас, худбинлик қилмас, аччиқланмас, кек сақламас. Севги ноҳақликка севинмас, аксинча ҳақиқат ила шод бўлур. Севги ҳар нарсани кўтарар, ҳар йўлда ишонч ҳосил қилар, ҳар шароитда умид сақлар, ҳар нарсага тоқат қилар.» Келинг энди буни оналарнинг тилига ўгирамиз.\n«Агар уйимни бошқаларнинг ҳавасини келтирадиган даражада озода сақласам-у, аммо оиламга муҳаббат кўрсатолмасам, мени бошқа уй бекаларидан фарқим қолмайди. Агар чиройли нарсалар тика оладиган даражада чевар бўлсам, яхши чиза олсам, ҳар доим чиройли ва озода кўринишга эга бўлсам ва яхши суҳбатдош бўлсам-у, аммо оиламга севги кўрсата олмасам, мен ҳеч нарса эмасман. Агар жамоатнинг ишларида фаол қатнашсам, болаларга жамоатда таълим берсам, хизматдан кейин биродарларимни уй-уйларига ташлаб қўйсам-у, аммо оиламга севги кўрсата олмасам, мендан ҳеч қандай фойда йўқ. Севги сабрли, у яна ва яна тагликларни алмаштиришдан, уйни тез-тез тозалашдан, болага ботинкасининг боғичларини боғлашга ёрдам беришдан зерикмайди. Севги кўнгилчан – ҳатто ўлар ҳолатда чарчаб турган бўлса ҳам, фарзандларига меҳрибон бўлади. Севги фарзандларига қарашга ёрдамчиси бор ёки болалари катта бўлиб мактабга қатнаётган, шу туфайли ўз ишлари билан шуғулланаётган қўшнисига хасад қилмайди. Севги ҳаммани ўз қобилиятлари, билими ва тажрибаси билан ҳаммани лол қолдиришга уринмайди. Севги болаларга бақирмайди. Севги кун давомида, китоб ўқиш, иссиқ ванна қабул қилиш ва тикиш каби ишларни қила олмаса ҳам, ўзини алданган ва омадсиз ҳис қилмайди. Севги жиззакилик қилмайди. Севги ўз фарзандларининг шовқини уни асабийлаштиргани учун ҳам уларни қулоқсиз ва эрка деб хисобламайди. Севги ҳеч қачон бировнинг боласи ўзини ёмон тутганда, қувонмайди. Севги ўз фарзандларининг тарбияси яхшилигидан мағрурланмайди. Севги бошқа болаларнинг ўз ота-оналарига ҳурмат кўрсатаётганини кўрганда улар учун қувонади.» Бу оналар учун жуда яхши тахлил. Биз оналар юқоридаги парчани мана шундай ўз ҳаётимизга тадбиқ этишимиз мумкин. Сизни жуда яхши тушунаман, ҳаддан ташқари чарчаб турганингизда фарзандларнинг ижиқликлари, тўпалони ёқмайди. Шундай бўлса ҳам она эканингизни эслаб, уларга юмшоқроқ ва меҳрибонроқ бўлишга ҳаракат қилинг. Ўз мулоҳазаларингизни бизнинг www.najot.com ва dilkash@najot.com сайтларимизга юборишингиз мумкин.\nАёллар ишонадиган ёлғон – Организмимда гормонал ўзгаришлар кетаётган пайтда ўзимни бошқара олмайман


Белкурак билан зарба бир кишининг ҳаётига зомин бўлди\nТошкент вилояти. 2020 йилнинг 30 май куни соат тахминан 12:00 да Зангиота тумани Бўзсув қўрғони Маданият кўчасида, 38 ёшли Х.Б., 21 ёшли Б.Н. билан ўзаро оғзаки келишмовчилик оқибатида жанжаллашиб, кейинчалик Б.Н. уйидаги белкурак билан Х.Б. танасининг юз ва оёқ қисмига бир неча маротаба уриб тан жароҳати етказган.\nҲодиса жойини кўздан кечириш жараёнида Х.Б. хонадонидан, ҳовлини ер қисмидан қон доғларига ўхшаш моддалар, бир дона белкурак, бир дона оқ-кўк рангли қон доғларига ўхшаш моддалар бўлган эркаклар футболкаси олинган.\nМазкур ҳолат юзасидан Зангиота тумани ИИБ ҳузуридаги Тергов бўлими томонидан Ўзбекистон Республикаси Жиноят кодексининг 104-моддаси 3-қисми “д” банди (одам ўлимига олиб келган қасддан баданга оғир тан жароҳати етказиш) билан жиноят иши қўзғатилиб, Б.Н. гумон қилинувчи тариқасида жалб қилиниб процессуал тартибда ушланган. Ҳозирда дастлабки тергов ҳаракатлари олиб борилмоқда.


Ўзбекистонда дунёда ўхшаши бўлмаган сузувчи понтонлар лойиҳаланди\n20:54 / 14.09.2015\nЎзбекистонлик кимёгар олимлар тадқиқот натижаларининг амалиётга татбиқ қилиниши йилига юзлаб млрд сўм тежашга имкон бермоқда.\nШундай самарали ихтиролардан бири – нефть маҳсулотларининг резервуарларда буғланиши ва тўсатдан ёниб кетишининг олдини олиш учун такомиллашган конструкциядаги понтонлар бўлди. Жаҳон статистик маълумотларига кўра, газ конденсати ва нефть маҳсулотларнинг буғланишдан кўриладиган йўқотишлар қайта ишланаётган хомшашё умумий ҳажмининг 0,5-1,7 фоизини ташкил қилади.\nЎзбекистондаги нефть резервуарлари одатда иссиқ чўл ҳудудларида жойлашгани сабаб бу меъёрлар кўпроқни – 1-3 фоизни ташкил қилади ва бу муаммони ҳал қилишнинг давлат учун қанчалик долзарблигини кўрсатади.\nЎзбекистон Фанлар академияси Умумий ва норорганик кимё институтида дастлабки тажрибалар ва қўйилган вазифаларни ҳал қилиш йўлларини қидириш бўйича ишлар ўтказилди. Натижада Ўзбекистонда полиэтилентерефталатдан дунёда аналоги бўлмаган янги сузувчи понтонлар лойиҳаланди ва уларни тайёрлаш технологияси яратилди.\nЯнги конструкциядаги полиэтилентерефталат понтон ёнгил углеводородларнинг нефть маҳсулотлари буғланиши сабабли ва қабул қилиш, чиқариш, сақлашда йўқотилишини бартараф этиш ва резервуарлардаги тўсатдан чиққан ёнғинни ўчириш учун мўлжалланган. Бундай понтон махсус ёнғинга қарши, портлашга хавфсиз аралашма ва инерт газ билан тўлдирилади.\nУнинг афзаллиги шундаки, у резервуардаги суюқ газ конденсатини 98 фоизга қоплайди ва демак, деярли углеводородларнинг буғланиши учун бўш жой қолдирмайди. Бундан ташқари, понтоннинг ҳар бир алоҳида элементида ёнғинни ўчириш бўйича техник ечим кўзда тутилган.\nЎтказилган тадқиқотлар натижалари сифатида полиэтилентерефталат понтондан нефть маҳсулотлари сақланувчи резервуарлар учун сузувчи понтон яратиш технологияси яратилди. Понтоннинг кўриниши белгилаб олинди, понтон элементларини қуйиш усули билан тайёрлаш учун пресс-қолип тайёрланди, керакли ускуналар харид қилинди.\n“Резервуарлар учун понтон қурилмаси” саноат намунасига патент олинди. 2000 квадрат метр ҳажмга эга бир резервуарда енгил углеводородларни тежаб қолиш технологик самараси йилига 240 тоннани ташкил қилади.\nПонтоннинг тажрибавий партиясининг тажриба-саноат синовлари “Қарши нефть базаси” УК, “Муборак ГҚИЗ” АК, “Шўртаннефтгаз” АКда ўтказилди.


CES 2020 меҳмонлари яна бир бор LG OLED инсталляциялари – «Тўлқин» ва «Фаввора»дан ҳайратда қолишди\nЖамият 13:00 / 18.01.2020 10429\nТекис, эгилувчан ва ўралувчи OLED-экранларининг таъсирли инсталляциялари, LG'нинг оламшумул инновациялари намойиши, дисплей технологияси соҳасида етакчилик.\nЖорий йилда OLED-дисплейи технологияси соҳасида жаҳон етакчиси бўлган LG Electronics (LG) компанияси CES® анъанасини давом эттирган ҳолда CES кўргазмасидаги катта LG стендида ташриф буюрувчиларни қарши олувчи «LG OLED Тўлқин» инсталляциясини ўрнатди.\nБир қанча мослашувчан OLED-экранлардан иборат инсталляция LG OLED технологиясининг ҳайратга солувчи тасвир сифати ва унинг ноёб шакл-шамойилларни қабул қилиш қобилиятини намойиш этади. LG CES 2020 стендининг меҳмонлари шунингдек, «Фаввора» – мукаммал қайрилувчи LG SIGNATURE OLED TV R (65RX модели) дисплейлар туфайли ҳаракатланувчи дизайнни ўзида мужассамлаштирган стенднинг бу қисмидан ҳам завқ олишлари мумкин. Бебаҳо OLED-инсталляциялари компаниянинг технологик етакчилиги ҳамда унинг инновация киритиш ва лол қолдира олиш имкониятларидан далолат беради.\nLG OLED – ҳар қандай томоша бурчагидан мутлақо қора ва ғайриоддий контраст билан ажойиб тасвирларни намойиш этадиган дунёдаги энг илғор дисплей технологиясидир. Ўз-ўзини ёритадиган пикселлар максимал даражадаги реал тасвирни таъминлаш учун алоҳида ёқилади ва ўчирилади. Ортиқча ёритишга эҳтиёж сезмаган ҳолда LG OLED-дисплейлари ҳаддан зиёд енгил ва ингичка бўлиб, бу эса ўз навбатида идеал деворий телевизорларни яратишга ёки дисплейларни худди плакат каби ўраш мумкин бўлган даражада ингичка қилиш имконини беради.\nҲайбатли ва ҳайратда қолдирувчи «LG OLED-Тўлқин» 200 кўзгу рамкали 55-дюймли LG OLED (128 ботиқ ва қавариқ ҳамда 72 текис) экранларидан иборат. Баландлиги 6 метр ва кенглиги 25 метр бўлган дизайн табиатнинг улуғвор мўъжизаларини ҳар қачонгидан-да таъсирлироқ намойиш этган ҳолда CES кўргазмасига ташриф буюрган меҳмонларни ғаройиб янгиликлар оламига олиб киради. Океан тўлқинларининг ғайритабиий кучидан тортиб Шимолий ёғдуга қадар «LG OLED-Тўлқин» томошабинларни Ердаги энг эсда қоларли табиат ҳодисалари ва масканларига олиб борган ҳолда атрофдагилар ички ҳиссиётларини тимсоллар ва овозларга тўлдиради. Улар ҳаттоки, океан тўлқинлари устида юриш қандай бўлишини ҳис этишлари мумкин.\n«Фаввора» ташриф буюрувчиларни 20 революцион LG OLED-телевизорларининг синхрон намойишлари билан ҳайратга солади. Ингичка, нозик дисплейлар ажойиб хореографик кетма-кетликда юқори ва пастга буриш орқали тасвирнинг мукаммал сифатини намойиш этади. Ўраладиган LG SIGNATURE OLED TV R телевизорлари – фойдаланилмаганда замонавий алюминий устунга айланувчи, кўздан бутунлай ғойиб бўлувчи экранли дунёдаги ягона телевизор. Футуристик телевизор атроф-муҳит билан фазовий муносабатларни қайта талқин қилади ва телевидения тарихида сезиларли муваффақият ҳисобланади.\n2016 йилдан бошлаб LG OLED инсталляциялари катта халқаро тадбирларда оммалашиб борди. CES’даги биринчи LG OLED-инсталляцияларидан бири, 2016 йилдаги «LG OLED Туннел» гумбазсимон шаклга эга бўлиб, тунги осмоннинг ҳайратланарли манзараларини намойиш этган эди ва фазовий дизайн учун LG компаниясига Red Dot Award мукофотини олиб келганди. Кейинги йилда Милан дизайн ҳафталигида намойиш этилган «Senses of the Future» катта ёруғлик инсталляцияси энг яхши инсталляция учун Milano Design Award 2017 мукофотини қўлга киритди ва LG’ни ушбу мукофот ҳамда «Spatial Communication» номинациясида Red Dot гран-присига сазовор бўлган биринчи Корея компаниясига айлантирди. Ўтган йили CES кўргазмасида намойиш этилган «LG OLED Шаршаралари» инсталляцияси яна бир маротаба Red Dot Award 2019 мукофотини қўлга киритди.\nCES 2020 кўргазмасида LG стендига ташриф буюрганлар янги LG OLED-инсталляцияларининг қойилмақомлигига бевосита ўз кўзлари билан ишонч ҳосил қилиш имконига эга бўлишди. CES’даги LG'нинг барча янгиликлари ва эълонларини #LGCES2020 хэштегидан фойдаланган ҳолда ижтимоий тармоқларда кузатиб боринг.


22:54 / 01.12.2016 5516 pdf Ўқиш режими + -\n«Мен жаннатга шафоат берувчи биринчи одамман. Мен набийлар ичида энг эргашувчиси кўпиман», дедилар».\nШарҳ: Пайғамбар соллаллоҳу алайҳи ва салламнинг жаннатга шафоат беришлари жаннат эшигини очишга воситачилик қилишлари ёки баъзи осийларни жаннатга киритишга воситачилик қилишларидир. Ана ўша шафоатни бериш учун Пайғамбар соллаллоҳу алайҳи ва саллам биринчи бўлиб жаннатга кирадилар. Шу билан бирга у зотнинг умматлари бошқа пайғамбар алайҳиссаломларнинг умматларидан кўп бўлади.\n«Мен қиёмат куни набийлар ичида энг эргашувчиси кўпиман. Жаннат эшигини биринчи қақадиган одам менман», дедилар».\nШарҳ: Демак, Муҳаммад соллаллоҳу алайҳи ва саллам биринчи бўлиб жаннатга кирадилар.\n«Мен жаннатдаги аввалги шафоатчиман. Модомики мен тасдиқланмас эканман бошқа бирор набий тасдиқланмас. Набийлардан бир набий бор. Уни ўз умматидан бир кишидан бошқаси тасдиқ қилмайди», дедилар».\n«Қиёмат куни жаннат эшигига келиб очишларини сўрайман. Бас, хозин:\n«Сен кимсан?!» дейди.\n«Сенга амр қилинганман. Сендан олдин ҳеч кимга очмайман», дейди», дедилар».\nУшбу тўрттани Муслим ривоят қилган.\n«Албатта, менинг умматимдан жаннатга етмиш минг ёки етти юз минги киради. Бир-бирларини тутган ҳолларида. Уларнинг охиргилари кирмагунча аввалгилари ҳам кирмайди. Уларнинг юзлари бадр кечасидаги ой каби бўлади», дедилар».\n«Менга умматлар кўрсатилди. Бас, бир набий ўта бошлади. У билан бирга бир уммат бор эди. Бир набий ўтди. У билан нафарлар бор эди. Бир набий ўтди. У билан ўн киши бор эди. Бир набий ўтди. У билан беш киши бор эди. Бин набий бир ўзи ўтди. Назар солсам, жуда кўп қора кўринди. Шунда мен:\n«Эй Жиброил! Анавулар менинг умматимми?» дедим.\n«Йўқ. Лекин сен уфққа назар сол!» деди.\nҚарасам, жуда катта қора кўринди. Шунда у:\n«Ана ўшалар сенинг умматинг. Уларнинг олдиларида етмиш мингтаси бор. Улар ҳисоб ҳам, азоб ҳам қилинмаслар», деди.\n«Нима учун?» дедим.\n«Улар куйдириш ила даволанмас, дам солдирмас, фол очдирмас эдилар ва Роббиларига таваккал қилар эдилар», дедилар.\nШунда Укоша ибн Миҳсон туриб у зотнинг олдиларига бориб:\n«Аллоҳга дуо қилинг! Мени ўшалардан қилсин!» деди.\n«Эй Аллоҳим! Уни ўшалардан қилгин!» дедилар.\nКейин бошқа бир киши туриб:\n«Аллоҳга дуо қилинг! Мени ҳам ўшалардан қилсин!» деди.\n«Унга Укоша сенда ўзиб кетди», дедилар».\nШарҳ: Саҳобаи киромлар Пайғамбаримиз соллаллоҳу алайҳи васалламдан бир оғиз бўлса ҳам сўз эшитиш, ўз илмларини ортдиришга жуда ҳам зўр иштиёқли эдилар. Бу мақсад йўлида улар турли услубларни қўллар эдилар. Аксар ҳолларда масжиди набавийда ўтириб У зотни ҳужраи саодатдан чиқишларини кутар эдилар.\nУшбу ҳадиси шарифда у зот қиёмат куни бўладиган баъзи бир ҳодисалар ҳақида ахборот бермоқдалар. Унда турли набийлар турли ададдаги умматлари ила ўтганлари баён қилинмоқда. Уларнинг ичида Муҳаммад соллаллоҳу алайҳи ва салламнинг умматлари энг кўп эканлиги таъкидланмоқда. Шу билан бирга Муҳаммад соллаллоҳу алайҳи ва салламнинг умматларида етмиш минг киши ҳисоб китобсиз ва азоб уқубатсиз тўғридан тўғри жаннатга киришлари айтилмоқда ва уларнинг бу бахтга элтувчи сифатлари ҳам зикр қилинмоқда.\n«Улар куйдириш ила даволанмас, дам солдирмас, фол очдирмас эдилар ва Роббиларига таваккал қилар эдилар».\nДемак, жаннатга ҳисобсиз кирадиганлардан бўлиш учун тўрт сифатга эга бўлиш керак экан;\n1-«куйдириш ила даволанмаслик»\nБунда ҳам, баъзи яраларига тамға қиздириб босиб даволаганда жоҳилиятдаги каби, тамға қиздириб босиш шифо берди деган, Аллоҳ таолога ширк келтиришдан иборат бўлган эътиқодни қилмаслик кўзда тутилган.\nЯъни, жоҳилиятнинг ширкдан иборат дам солишини талаб қилмайдиган, Ислом ижозат берган дам солишни ўз-ўзидан шифо беради деб эътиқод қилмайдиган, балки, шифо Аллоҳ таоло томонидангина бўлади, деган эътиқодда бўладиган.\nЯъни, фалон нарса бўлди, энди ёмонлик етса керак. Пистон нарса кўринди, у шумқадам эди, энди ишлар чатоқ, каби эътиқодларни қилишдан йироқ бўлиш керак. Бу дунёдаги барча яхшилик ҳам, ёмонлик ҳам фақатгина Аллоҳ таолонинг иродаси ила бўлади, деган қатъий ишонч билан яшаш керак.\n4-«Роббиларига таваккал қиладиган»\nАна ўша тўрт сифатни ўзида мужассам қилган киши жаннатга ҳисобсиз кирадиган етмиш минг киши ичида бўлар экан. Пайғамбаримиз соллаллоҳу алайҳи васалламдан бу улкан башоратни эшитгандан кейин ҳамма ўзи ҳам ўша саодатманд кишилар ичида бўлишини орзу қилиб қолди ва…\n«Шунда Укоша ибн Миҳсон туриб у зотнинг олдиларига бориб:\nЯъни, мен ҳам ўша жаннатга ҳисобсиз кирадиган етмиш минг киши бўлайин.\nЯъни Укоша розияллоҳу анҳу ўзининг ўша етмиш минг киши қаторида бўлишини тилаб Пайғамбаримиз соллаллоҳу алайҳи васалламдан дуо сўраган. У зот дуо қилганлар. Ижобат соати бўлгани учун дуолари дарҳол қабул бўлган. Кейинги сўраган одам ўша соатдан кеч қолгани учун унга дуо қилмаганлар.\nРивоятларда бу одам ким эканлиги ҳақида маълумот йўқ. Эҳтимол, сўрови мувофақиятсиз чиққанидан хижолат бўлмасин деб номи зикр қилинмаган бўлса керак.\nЗамирахон 22:09 / 25.12.2020\n22:09 / 01.12.2016 5149\n23:39 / 01.12.2016 2650\n2700 15:00 / 10.07.2019\n4812 15:56 / 01.12.2016\n882 21:00 / 01 март


2021-жыл — «Жасларды қоллап-қуўатлаў ҳәм халықтың саламатлығын беккемлеў жылы»\nЕркин Қарақалпақстан Вести Каракалпакстана 14:28:09, 23.10.2021\nҚАРАҚАЛПАҚСТАНЛЫ ОҚЫЎШЫ АҚШ ШАҢАРАҒЫНДА\nЯМАСА ӘРМАНЛАР ЖЕТЕГИНДЕГИ\nКАЗБЕК ЖАЛАЛОВ ИЗЛЕНИП ИМКАН ТАПТЫ\nӨзбекстан Республикасы Президенти Шавкат Мирзиёевтиң Олий Мажлиске Мүрәжатында 2021-жыл — «Жасларды қоллап-қуўатлаў ҳәм халықтың саламатлығын беккемлеў жылы»нда «Ҳәр қандай жәмийеттиң раўажланыўында оның келешегин тәмийинлейтуғын жас әўладтың саламат ҳәм бәркамал болып камал табыўы шешиўши орынға ийе. Сонлықтан, биз реформаларымыздың көлеми ҳәм нәтийжесин еле де арттырыўда ҳәр тәреплеме жетик, заманагөй билим ҳәм өнерлерди пуқта ийелеген, күш-жигерли, инициатор жасларымызға таянамыз» деп айтып өтиўи елимиз жасларына қаратылған үлкен итибар ҳәм исенимниң белгиси.\nҲақыйқатында да, бүгин биз мәмлекетимизде Үшинши Ренессанс тырнағын пайда етиўдей уллы мақсетти алдымызға қойған екенбиз, бунда зийрек, айрықша қәбилетли, келешекке умтылыўшаң, заманагөй билимлерди ийелеген, миллий қәдириятлар руўхында еркин ҳәм терең пикирлейтуғын, қулласы, ҳәр тәреплеме жетик жасларды көз алдымызға келтиремиз ҳәм оларды арамыздан излеймиз.\nПрезидентимиз тәрепинен алға қойылған «Жаңа Өзбекстан мектеп босағасынан, тәлим-тәрбия системасынан басланады» деген идея бүгин әмелде өз тастыйығын таўып атыр, десек қәтелеспеймиз. Бир ғана биз сөз етпекши болған қаҳарманымыз тымсалында буның мысалын көриўимизге болады.\nБир сөз бенен айтқанда, пайтахтымыздағы 37-санлы қәнигелестирилген улыўма билим бериў мектебинде 10 жыл даўамында оқып, тәлим-тәрбия алған, ҳәзирги ўақытта Америка Қурама Штатларындағы мектеплердиң биринде оқыўын даўам еттирип атырған Казбек Жалалов пенен байланыстық. Ол өзиниң келешек көзқараслары, заманға мүнәсип болып, өмирден алдынғы саптағылар қатарында орнын табыўы ушын болған умтылыслары, режелери менен өз пикирлерин айтып, ортақласты.\n— Мениңше, ҳәр бир адам нийетине жетисиўи ушын биринши қәдемди, умтылысларды ҳәм өзиниң ҳәрекетшеңлигин көрсетиўи керек.\nАмерикада билим алыў — мениң өмиримдеги ең үлкен мақсетлеримниң басламасы болды. Күнлерден бир күни тәжирийбе алмасыў бойынша сырт ел бағдарламасы интернет тармағы арқалы көзиме түсти. Егер де адамның алдында усындай имканият турса, қалай болмасын соған ерисиўге умтылады екенсең. Мен де көп ўақыт сол бағдарлама бойынша оқыдым, үйрендим ҳәм ақыры өзимди сол бағдарламада сынап көриўди нийет еттим.\nҚатнасыўшыларды сайлаў процеси жүдә узақ ўақыт болды. Ҳәр бир қатнасыўшыны пуқта сынақтан өткерип, тексерип ҳәм сәўбетлесиўлер жүргизгеннен кейин ғана туўры келетуғын қатнасыўшылар таңлап алынды. Қарақалпақстан Республикасынан бул бағдарламаға 41 оқыўшы қатнасқан болса, соннан 2 оқыўшы ғана өтиў бахтына миясар болдық.\n— Казбек, усы жерде бул бағдарлама ҳаққында мағлыўмат берип өтсең?\n— Жүдә мақул. Негизинде бул бағдарламаның аты FLEX (Future Leaders Exchange Program) болып, ол 1992-жылы Билл Брэдли (АҚШ сенаторы) ҳәм конгрессмен Джим Лич тәрепинен усыныс етилип, бағдарламаны әмелге асырыў бойынша қарар қабыл етилген. Әлбетте, бул бағдарламаның дәслепки мақсети — Азияда ямаса Европада жасайтуғын балаларға қол созып, оларға Америкада оқыў ҳәм жасаў тәжирийбелерин үйрениўи ушын имканият жаратып бериўден ибарат. FLEX бағдарламасы АҚШ билимлендириў бюросы ҳәм АҚШтың Мәденият мәмлекетлик департаменти тәрепинен қаржыландырылып, дүнья жүзи бойынша мыңлаған балаларды қоллап-қуўатлаған ҳалда оларды улыўма билим бериў мектеплерине жайластырыў ҳәм сол арқалы америкалы шаңарақта жасап көриў имканиятын береди.\n— Бул бағдарламаға кимлер қатнаса алады?\n— Бунда ҳәр бир мәмлекетке өзиниң қағыйдалары ҳәм усыныслары қойылған. Егер Өзбекстан Республикасына қойылған усынысты айтып өтетуғын болсам, бул бағдарламада 9, 10, 11-класс ҳәм лицей колледжлердиң 1, 2-курс оқыўшыларының қатнасыў имканияты бар. Және де бағдарламада қатнасыў ушын оқыўшы мектепте, лицей ямаса колледжде жақсы баҳаларға оқып, инглис тилин жетик меңгерген болыўы керек.\n— Бүгинги күнде Америка тәсирлери қалай болып атыр?\n— Өзимниң Америкадағы өмирим ҳәм мектебим туўралы айтып өтетуғын болсам, бул жүдә қызықлы ҳәм мазмунлы ўақыяларға бай болып атыр. Усы жылдың 5-август күни өзбекстанлы жаслар менен сапарға атландық. Үлкен бир мәмлекетке кетиў алдындағы биринши сезимлер оғада басқаша болады екен. Биринши мәрте бундай үлкен, шырайлы ҳәм өзгеше қаланы көриў несип етти. Нью-Йорк қаласын сейил еткен соң, өзимди жүдә бахтияр сезиндим. Соннан кейин мен өзиме бириктирилген штатқа қарай жолға шығып, 6-август күни Техас штатындағы Плейно қаласына келип, аэропортта қабыллап алатуғын сол жақтағы болажақ шаңарағым менен көристим. Олар мени көргенинен жүдә қуўанышлы еди. Неге десеңиз, сонша ўақыт мениң жетип келиўимди интизарлық пенен күтип, ҳәр дайым қашан келетуғынлығымды сорап туратуғын болған.\nБурын көрмеген, басқа миллеттеги адамлар менен жасаў, бирге күлип-ойнаў ҳәм пикирлесиў өз алдына басқаша бир сезим екен. Дәслебинде ҳәр тәреплеме үйренисип кетиўим бираз қыйынлаў болды.\nАрадан күнлер өтип, PLАNO WEST атындағы қәнигелестирилген мектебинде 11-августта оқыўым басланды. Көпшиликтиң хабары бар, АҚШта оқыў системасы Өзбекстанға салыстырғанда жүдә парықланады. Мектепте оқыў басланбастан бир күн бурын қабыллап алыўшы ата-анам мектеп консультанты менен ушырастырды. Ушырасыўдан мақсет, мен ушын керекли сабақларды таңлаў еди. Сонда мен өзим ушын 7 түрли сабақты таңладым. Оның ишинде анық пәнлер, тил ҳәм бизнес бойынша сабақлықлар бар. Американың оқыў системасының мине усы тәрепи жүдә көплеген адамларға мақул келеди. Әлбетте, егер оқыўшы өзиниң жақсы көрген ямаса унатқан сабақлары менен шуғылланса, ол келешекте жақсы нәтийжелерге ериседи.\nЖәне де айтып өтетуғын болсам, егер мектепте оқыўшыға сабақ, муғаллим ямаса басқа қолайлықлар унамаса, онда оны өзгертиў имканияты бериледи. Бирақ, оның ушын оқыўшы өзиниң мектеп консультанты менен ушырасып, машқаласын түсиндирип, жеткерип, дәлиллеп бериўи керек.\nЕгер де оқыў даўамында қандай да бир мәселеңиз ямаса қанаатландырылмаған нәрсеңиз болса, пән муғаллимине, мектеп консультантына ямаса басқарыўшы бөлимге хабарлассаңыз болады.\nМектепте ҳәр бир оқытыўшы ҳәм мектеп консультанты сизди достындай көреди. Ҳәр дайым жәрдемге таяр турады. Және әҳмийетлиси, баҳалаў системасы Америка мектеплеринде процентте есапланады. Мысалы, 90-100 процент аралығында ўазыйпаны орынласаңыз, «5» аласыз, ал, 80-89 процентке шекемги ўазыйпаны орынласаңыз «4» баҳасы қойылады.\n— Келешек режелериңиз ҳаққында да айтып өтсеңиз?\n— Өзимниң Америкада әмелге асырмақшы болған келешектеги ең әҳмийетли режелерим ҳаққында айтып өтетуғын болсам, биринши гезекте илажы болғанынша қарақалпақ халқын жақсы жақлары менен танытыўға ҳәрекет етемен. Кейин мектебимди жақсы баҳаларға питкерип, жоқары оқыў орнына кириў ҳәм инглис тилин ҳәзиргиден де жетик дәрежеде меңгериў нийетим бар.\n— Инглис тилин өзлестириўиңе қанша ўақтың кетти?\n— Өзим оқыған мектебимдеги муғаллимлеримниң инглисше сөйлегенлери қулағыма жүдә жағатуғын еди. Нәтийжеде бес-алты жыл илгери инглис тилин ҳәр тәреплеме үйрениўге тырыстым. Әсте-ақырын грамматикалық қағыйдаларды үйренип барған сайын инглис тили бойынша жақсы түсиникке ийе боласыз. Кейинги процесс болса, әсте-ақырын аўыз еки тәжирийбелери ҳәм қурамалы болған ҳәр түрли жазба жумысларды ислеў ямаса инглис тилинде оқып баслаў.\nТәжирийбемнен келип шығып айтатуғын болсам, ҳәр дайым қайта-қайта сөйлеп, жазып, оқып ҳәм сөз ядлап жүрсеңиз, инглис тилин 1-2 жылда арқайын, қыйыншылықсыз үйренесиз. Өзим де бул тилде азғантай болса да сөйлеп кетиў 4-5 ай ўақтымды алды. Себеби, қасыңызда бәрқулла сөйлесип, қәтелериңизди дүзететуғын адам болмаса, тилиңиз қысқа болып қала береди. Бирақ, бул сиз ҳеш қашан сөйлемейсиз дегени емес! Ең әҳмийетлиси, ҳәр дайым изленип, үйренип, ҳәрекет етиўиңиз керек. Ақыры, ата-бабаларымыз да бийкарға «Талпынғанға табыс мол» ямаса «Изленген имкан табады» деп айтпаған-ғой.\n— Теңлеслериңе айтарыңыз?\n— Елимизде жасап атырған жасларға өзлериниң мақсетлериниң алдында ҳеш қашан бас иймеў керек екенлигин ҳәм ҳәр дайым ҳәрекет етип, умтылса ҳәммеси де өз қолымызда екенлигин дәлиллеў керек.\nӘлбетте, елимизде жаратылған имканиятлардан нәтийжели пайдаланып, раўажланған мәмлекетлердиң оқыў бағдарламалары арқалы өз мақсетлерине қарай умтылып атырған жаслардың қатары көбейе бериўине тилеклеспен.\nПурсаттан пайдаланып, жасларға кең имканиятлар есигин ашып, қоллап-қуўатлап турған Журтбасшымызға, соның менен бирге Нөкис қаласындағы 37-санлы қәнигелестирилген улыўма билим бериў мектебиниң директоры, Қарақалпақстан Республикасына мийнети сиңген халық билимлендириў хызметкери Миртурды Досназаровқа ҳәм барлық устаз-педагоглар жәмәәтине, ата-анама шексиз миннетдаршылығымды билдирип, машақатлы, соның менен бирге мақтанышлы кәсибинде табыслар тилеймен...\nХалқымызда «Устаз атаңдай уллы» деген даналық гәп бар. Жетискенликлерге қарай қәдем таслап атырған Казбек те әзиз устазларының берген тәлим-тәрбиясына әмел етиўиниң нәтийжесинде ерискенлигин мақтаныш етеди. Японларда «Саясын баспаў ушын муғаллимнен жети қәдем артта жүр» деген мақал бар екен. Минекей, муғаллимлердиң улығланыў сыры ҳәм бахты. Негизинде, барлығымыздың да жәмийетте өз орнымызды табыўымыз устаз-оқытыўшыларымыз берген тәлим-тәрбияның жемиси.\nСҮЎРЕТТЕ: Казбек Жалалов АҚШ сапарында.\nСәне: 12.10.2021 16:30:03


БАШОРАТ ЭШОВА: | TURONZAMIN\n1993 йил 30 июнь.\nБолам, ишинга адвокат ёлладик. Қайданам, шу жиноятга қўл урдинг. Дўхтирлар отангни операция қилиш учун фалон сўм пул керак, дейишган эди. Билдим, сен ўша пулни топиш учун жиноятга қўл урдинг. Очиғи, бировнинг уйига ўғирликка киришингни отангни ҳам мени ҳам етти ухлаб ҳам тушимизга кирмаган эди. Адвокат айтди ўғирлган нарсаларинг қиймати 156 сўм бўлган эркакларнинг иккита уст кийимию, телевизорнинг янги антенаси экан.\nАдвокатга 500 сўм бердик, у сени чиқишинга чандон ишонтирди пулни олаётиб. Хаста отанг кечасига яна бир жойга қоравулликка ишга кириб олди. Майли пул топилади, бу кунларни кўрмагандек ҳам бўлиб кетармиз. Отангни юраги санчийдиган бўиб қолди. Эски касали бот-бот қўзғаяпти. Опрерция ордона қоладиган бўлди. Ўртасаройдаги табиб гиёҳлардан дори қилиб берди, отанг шўрлик тинмай ўшани ичаяпти.\nЖондан азиз болажоним, адвокатинг йўқолиб қолди. Суриштирсам,айб унда ҳам эмас экан. “Проста” Каримов бова энди ҳар қандай майда жиноятларга ҳам катта статья қўйинглар, деб буйруқ берганмиш. Энди қонунлар ўзгараркан. Кейинги ҳафта судинг. Ажабмас, ёшлигингни ҳисобга олиб, гулдай умрингни ҳазон қилмасдан чиқариб юборишса. (Ахир адвокат пулнинг ярмини судяга бераман дегандику).\nЭй яратган парвардигорим, нима ёзиғим бор эдия! Улуғбегим, судда сенга 10 йил қамоқ жазоси тайинлашди. 10 йила?! Уйинг куйгур судя билан прокурор киприк қоқмай шу муддатни айтдия. Вой дод! Энди нима қиламан. 10 йилни сенсиз қандай ўтказамана? Отангни суд залидан насилкага солиб олиб чиқиб кетишди. Айтишларича, “Уюшган жиноятчиликка қарши курашни кучайтириш” ҳақида ҳатто Каримовнинг пармони чиқибди. Сен энди уюшган жиноятчиликнинг аъзоси экансан. Наҳотки, қайдам?! Каримов бова президент бўлса, биздан ақлл бўлса. Ўзинга бардам бўл ўғлим. Ўзинга бардам бўл, ўғлим. Кўз очиб кўрган тўнғичимсан. Отангни ўтган ҳафта тупроққа қўйдик. Очиғи, Каримов бовадан ҳам кўнглим қолди, ишонсанг. Ахир сенинг уюшган жиноятчиликка нима алоқанг бор экан, тушунмадим. Ваҳоланки адвокатинг бунии бошида майда ўғирлик, деб айтган эди. Э фармони ҳам бошидан қолсин.\nАраблар билиб айтишган экан. Соатинга қараб ўтирсанг, дақиқалар имиллаб ўтаётгандек туюулар экану, ойлар чопиб, йиллар учиб кетганини сезмай ҳам қолар экан одамзот. Мана пешонанга битилган ўн йилнинг беш йили ҳам ўтди, кетди, Улуғбегим, укаларинг ҳам катта бўлиб қолди. Рўзғордан ортириб тўйинга пул йиғяпман. Анув, яхши кўрган қизинг бор эдику. Нариги маҳаллада турадиган қиз. Оти нимайдия? Ҳах тилимнинг учида турибди. Ҳа энди бунинг аҳамияти йўқ. У яинда эрга тегиб кетди. Кутганида бўларди. Отаси “жиноятчига” бермайман, деган бўлса кера. Майли, сиқилма Тошконда дарахтни тепсанг қиз ёғиладиҳозир. Аллоҳимнинг сенга атагани ҳам бордир, болам.\nЎлмаган қул. Қамалганинга роппа-роса 6 йил бўлди. Яна адвокат ёлладим. Тўйинга йиғаётган пулдан очиғи ярми кетди. Адвокатинг юз хил ташкилотларга хат жўнатиб ётибди. У ёзиб чарчамаган бўлса, мен қўл қўйиб чарчадим. Айтган гапи рост бўлса, бу йил жазонинг учдан икки қисмини ўтаб бўлганинг учун амнистяга тушар эмишсан. Ё Аллоҳ! Ўзинга шукур. Бағримгга қайтаётгангинг рост бўлсин, болам.\nАдвокатинг яна йўқолиб қолди. Телефонини кўтармайди. Мен ҳам анойи эмасман. Шунча пулни қўлига бериб қўйиб. Билсанг, ақлим, сиёий даражам анча ўсиб қолди. Эртага тўғри канторасига бораман.\nУлуғбегим, укаларинг сени роса соғинишди. Сени ҳар куни сени сўрашади. Мен соддарайҳон адвокатинга ишониб, яинда “армиядан” қайтишингни уларга айтгандим-да. Қурғур “армиянг” ҳам буёғини айтсанг, чўзилгандан чўзилиб кетди. “Уёқдан” чиқишинг биланоқ тўингни бошлаб юборамиз. Меҳрибон тоғажонинг тўйинга атаб новвос семиртириб қўйибди. Тунов куни уйига борсам, новвос оғилхонада пишқириб ётибди.\nО пешонам бунча шўр бўлмаса! Йўқчилик қурсина, сен амнистияга тушган кунинг турмага бориб эшиги тагида ётиб олмайманми. Одамларнинг гапига лаққа ишонибмана. Ахир улар амнистия эълон қилингани билан қамоқдагилар босқичма-босқич озодликка чиқаришади, дейишганига ишонибман. Ақлим, одатдагидай кеч кирди. Бу амнистия дегани ҳам турма бошлиқларига нақд тилла балиқ тутиб олишдек омадли иш экан аслида. Белида пули борлар амнистиянинг биринчи кунларидаёқ турма хўжйинининг оғзини мойлаб, озодликка чиқиб кетавераркан. Камбағалнинг боласи эса… Юриб-юриб дўкондан тухум сотиб олса, ичидан сариғи чиқмасмиш. Яъни у итнинг кейинги оёғидек судралиб амнистиянинг охирига қоларкан.\nКўзимнинг оқу қораси нуридийдам Улуғбек . Мен нотавон , қўли калта, кўча- кўйда бекатларда писта сотиб рўзғорини амаллаб, кун ўтказаётган онагинангни кечиргин болам. Йўқчилик қурсин. Йўғасам, уй жойимни сотиб бўлсаям, ўша лаънати минг долларни топиб амнистиянинг биринчи кунларидаёқ сени ўша дўзах ўтидан олиб чиқиб кетсам бўлмасмиди? Бу шўр пешона кўрган кўргуликлар каммиди. Эй худо. Менга берган шунча синовларинг каммидия! Ўзингга шукр, ўзингга товбалар қиламан. Болагинамга раҳминг келсин. Оғзимиз энди ошга етганда нима бу кўргулик.\nЎзим ҳам ишонмай турувдима. Охирги марта сени кўргани борганимизда укаларингга қанчалар термулиб боққанингни, кўзингдан севинч ёшлари оққаниниди… Ўша лаҳзаларни ҳар гал эслаганимда ўша дўзаххонадан чиқиш иштиёқинг қанчалик кучли эканлигини сезувдим, ўзи. Йўқ илло-билло сен бу ишни қилмагансан. “Ахир, онажон тез кунларда амнистияга тушар эканман, мен туфайли шунча азоб чекканингиз етади. Озодликка чиқсам сизни ишлатмайман. Уйда ўтирасиз келинингизга иш буюриб, укаларимга қараб. Отамнинг ўрнига ўзим оилани боқаман. Кўрасиз ҳали”, деган гапларинг ҳеч қулоғимдан кетмаяпти.\nЎн иккинчи мактуб\nАдвокатинг сени отувга ҳукм қилишлари мумкинлигини айтди. Э худо, энди менга бу ёруғ дунё қоронғу. Бошимни энди қайси тошга урай. Ё ўзимга ўт қйсаммикан, осонгина машинанинг тагига ташлайми? Энди бу азобли дунёда чувалчангдек судралиб хору зор яшашага маҳкумман. Сен турмадан чиқмасанг, мен ўлиб кетсам, ука-сингилларингга ким қарайди. Қанийди, ўлибгина бу азоблардан қутилардима, сени отмасларидан бурун. Унда мана бу норасидаларнинг тақдири не кечади. Отаси йўқ гул етим, онаси йўқ чин етим, дейишади. Эй худо, бу қаттол шавқатсиз дунёда одам боласи азоблардан ўлиб ҳам ўлолмайди, қолиб ҳам қололмайди. Эртага судинг…\nЎн учинчи мактуб\nУлуғбегим, сен жиноий гуруҳнинг бир аъзоси сифатида олий жазо ўлимга – отиб ўлдирилишга ҳукм қилиндинг. Ундан кўра, қафасга солиб пойлаб ётган, миршаблар сени ўлдиргунча, биқинидаги тўппончасини чиқариб мен бахтиқаронинг пешонасидан отса бўлмамиди? Ўшанда бу кўзларим шашқатор ёшларингни кўрмаган, қулоқларим “ойижон, бу гапларга ишонманг. Мен у одамни ўлдирмадим, ахир менга нима керак, қаёқдаги бегона ўрисни ўлдириш. Эрта индин амнистияга чиқаман, деб турганимда, деган сўзларни эшитмаган бўлардим. Кейин билсам, мени суд залидан беҳуш олиб чиқиб кетишди.\nЎн тўртинчи мактуб\nОдамнинг жони қаттиқ, дейишади. Аёл зотида эса ана шундай қаттиқ жондан қирқта бўлиши тўғри экан. Отанг раҳматли бу азобларни кўрмай осонгина ўлиб қутилиб кетди. Мана бугун уйда ўтириб бўлиб ўтган воқеаларни мушоҳада қила бошлаяпман. Адвокатинг менга тушунтирди. Унинг айтишича, сен амнистияга тушган кунинг турма бошлиғига кириб ялинибсан, ёлворибсан, онажонимнинг қўли калта, отам йўқ, менга жавоб беринг, кетақолай, биламан сизнинг ҳам ҳаражатларингиз бор. Вазирликка узатиб туришингиз керак. Ишлаб пул топганимда келиб сизни рози қилиб кетмасам, номардман, дебсакн. Бироқ , сувни кўрмай этик ечмайдиган бўлиб кетган турма бошлиғи ўшанда сени ҳайдаб юборибди. “Камбағалнинг ови юрмас, ови юрса ҳам дови юрмас” деганлари шу бўлса керакда. Болажоним, менгина қўли калта, пешонаси шўр онангни кечиргин.\nЎн бешинчи мактуб\nЖондан азиз жигарим Улуғбек! Ўзи ўша куни нима ҳодисот рўй берган эди. . Яни 1994 йил 4 октябрь куни. Билишимча, сал бурунроқ Россиядан Борис Левинев деган “вор в законе”, яъни қонундаги ўғри Бухорога келган экан. Турмаларингнинг бошлиғи билан олди-бердиси бор бўлган. Ўртадан низо чиқиб улар катта пул устида ғижиллашиб қолишибди. Ўртадаги пул анча бўлган шекиллии, турма бошлиғи пулни қайтаргиси келмай, ўғрибошини гумдон қилиб қўйишни авфзал кўрибди. Суд залидаги қора курсида ўша турмабошлиғи қаторида сени ҳам кўриб қалтираб қолдим. Сенгина бир камбағалнинг майда боласи бунақа катта ишларга , катта жанжалларга аралашадиган ҳолинг йўқ эдику? Ўлай агар нима бўлаётганини тушунмаяпман.\nЎн олтинчи мактуб\nКўнглимнинг бир четида бегуноҳ эканлигингни сезардима болажоним. Қора курсида ўтирганингда миршаблар ёнинга яқинлаштиришмасада “онажон, ишонманг бу гапларга, еганингдаёқ сезувдима бегуноҳлигингни. Ўксинма болам, адвокатинг пулни каттароқ олиш учун сеги отувга ҳукум қилади, деб гапираверади. Кўрасан, сендан ҳам мендан ҳам кечирим сўраб охирги куни суд залидан чиқариб юборишади. Ахир кеча телевизорда Каримов бова “Биз дунёдаги энг адолатли давлат қурамиз ҳали” деб куюниб гапирдику. Болагинам, бу кунларни кўрмагандек бўлиб кетамиз ҳали. Бу ерда қандайдир англашувмовчилик бўлган холос. Кўрасан ҳали, адолат албатта юзага чиқади. Озодликка ҳам чиқасан. Тўйлар қиламиз ҳали, болам. Прокурорлар валдирашса ҳам одил судьяларимиз оқни оқ, қорани қорага ажратадиган кунлар яқин.\nЎн еттинчи мактуб\nУлуғбегим, бугун нимагадир Ўзбекистон номидан устингдан ҳукм ўқилди. Адвокатинг ҳақ, мен ноҳақ бўлиб чиқдим. Сени чинданда отувга ҳукм қилишди. Лекик бегуноҳлигингнинг яна бир исботи мана судья кўп қатори сени ҳам отувга ҳукм қилинган ўша лаънати қоғозни ўқиётганида овози қалтираб кетди ва бугуноҳ қатли омга ташланган мен каби жабрдийдаларга қарата “узр, мени ушбу ҳукмни ўқитишга мажбур қилишди” дея олди холос. Мард экан судья, шу изҳори диллари билан лоақал нариги дунёсини куйдирмади. Унинг исми шарифи……………..Ҳозир у Бухорода адвокатларнинг каттаси экан.\nЎн саккизинчи мактуб\nҲаётим дўзахга айланиб кетди, болагинам. Йўқ-бунга сен айбдор демаяпман. Охирги марта сен билан Тоштурмада 2001 йил 4 октябрда кўришдим. “Онажон, бир хафтадан кейин мени отишаркан. Ҳозир тишларимни даволашяпти. Эсингизда борми, қамоққа тушмасимдан олдин иккита тишимни пломбалатишга дўхтир палон сўм сўраган эди. Пул тополмагнимиз учун тишимни пломбалаш қолиб кетган эди. Турма тартиблари ғаройиб экан отишдан олдин маҳбусларни буткул даволашармиш. Укаларимни ўқитмоқчи эдим. Ўзим ўқимаганимга яраша. Сизга ҳам бир умрлик дардисар бўлдим. Кечиринг мени, онажон! Йиғламанг. Кечирақолинг, нобакор ўғлингизни. Ишонинг, мен ҳеч кимни ўлдирмагандим. Ўшанга ўзим ҳам ўлгим келмаяпти. Бирам яшагим, ёнингизда тиргак бўлгим келяптики, деган эдинг ўшанда. О болажоним! Боласидан шу гапларни эшитиш учун онаизорнинг қулоқлари темирдан, йўқ-йўқ чўяндан бўлиши керакку. Лекин ҳаттоки чўян қулоқлар ҳам бу фарёдлардан сув-сув бўлиб эриб кетишлари аниқ. Афсуски, эрталаб турмасинглан “Оламни маҳлиё айлаган диёр, жон Ўзбекистон”деб куйланадиган жамиятнинг қулоқлари қамоқдаги сен каби минглаб махбусларнинг дод фарёдини эшитавериб битиб кетган экан. Ана энди мен ҳаётимни ўша эшитмас қулоқларни тешишга баҳшида этаман. Болажоним, токи мен каби онаизорларнинг оху зорлари парвардигорга етиб борса, арши аъло бу даҳшатлардан ларзага келиб ер юзидан Тоштурмасию, Жаслиғига қўшиб бутун Ўзбекистонни супуриб юбормасдан бурун.\nСуд ҳукми ўқилди. Бу ҳукмни эшитгунча қулоқларим узилиб тушса бўлмасмиди, Улуғбегим, болагинам. Сени отшга ҳукм қилишни сўраган прокурор Аҳмад Тўхтаевни суд залида тиз чўкиб, чин юракдан қарғадим. Илоё, ўзинг болангни ўлигини устида ўтиргин, дедим. Ўзинг ҳам эшитдинг-ку бу фарёдимни. Дод солиб прокурорни қарғаганимдан кецин миршаблар қўлимдан судраб суд залидан олиб чиқиб кетди. Ўшанда сенинг панжарага ёпишганингни “Онамга тегманглар, мен одам ўлдирмаганман” деб бошингни темирга ура бошлаганингни ва юз-кўзинг эса қонга беланганини кўриб эса хушдан кетибман.\nЙигирма бирини мактуб\nУлуғбек! Боласини бекор қарғаган эканман прокурорнинг! Ундан кўра ўзини қарғасам бўлмасмидия. Бир ойлар чамаси вақт ўтгач, прокурорнинг 22 яшар боласи данғиллама ҳовлисида ўзини осиб қўйгани хабарини адвокатдан эшитдим. Прокурор боласининг ўлимига ўзим айбдордек бошим ҳам бўлди ва биринчи марта мазлумларни дуоси ҳам қарғиши ҳам ижобат бўлишига имон келтирдим.\nЙигирма иккинчи мактуб\n“Озод деҳон” партияси тузилаётган экан. Унинг ташаббус гуруҳига аъзо бўлдим. Мақсадим Ўзбекистондаги адолатсизликларга қарши курашиш эди. Назаримда, бу партия эркин сайловларга қўйилса, ғолиб чиқадию, юртимизда адолат байроғи ҳилпирй бошлайди. Адолат тантана қилса, тузган чўнтак партиялари ютқизган Каримов бова қўлини мардларча кўтариб, “Бўлди, мен эплолмадим. Ваъда берганимдек, кетаман, бу ёғига эплаганлар юртни бошқарсин, ахир мен ҳам 70 ни қоралаб қолдим, энди бола чақаларим, набираларимни бағримга босиб тинчгина ўтираман” дегич эди. “Озод деҳқон” партияси ютса, юртда адолат тантана қилади. Ана ўшанда Олий суд раиси Мингбоев жаноблари мендан кечирим сўраб, сени озодликка чиқариб юборадигандек туюлаверди.\nЙигирма учинчи мактуб\nЧучварани хом санаган, бекорларни бештасини айтган, эканман. “Озод деҳқон” партияси рўйхатга олинмашгани майли, уни тузмоқчи бўлган ташаббускорлар қайтанга тазйиққа тушди. Раҳбарларимизнинг бири қамалиб, бошқалари зўрға чет элдан бошпана топишди. Каримовгина бова қўлни кўтариб, сиёсий саҳнадан кетиш ўрнига конституцияга хилоф равишта энди Прездентлик муддатини 7 йилик қилиб белгилади. Қонун ижодкорлари Олий мажлис депутатлари унинг бу ноконституциявий қарорини кўтаринки руҳда, гулдурос қарсаклар билан кутиб олишди. Ана шунда мен, ўқимаган бир аёл зиёлилари такага ўхшаб бошласа халқнинг подага айланишини кўриб биринчи маротаба этим сесканди.\nЙигирма тўртинчи мактуб\nУлуғбек, мен сиёсатга ақлим етганча аралашсамда, ҳаёлимда ёлғиз сен эдинг. Олий Суд раисининг қабулиги ёзилдим. Амалдорларнинг олдига кириш ҳам осон эмас Ўзбекистонга. Бир ой кутиб қабулига киргач раисга йиғладим, сиқтадим. Сенинг суддаги оҳу зорларингни адвакатимизнингт ўринли иддаоларини судялар ҳатто эшитгиси ҳам келмаганини айтди. Мингбоев гапларимни диққат билан эшитди. Ҳужжатларингни чақириб олиб, диққат билан шахсан ўзи уларни ўрганишини айтди. Лотариясига мошина ютуғи чиққан камбағалдай унинг ҳузуридан хурсанд бўлиб чиқдим. Назаримда, шу одам адолатли қарор қабул қиладигандак ўша кеча биринчи марта тинч ухладим. Афсус…\nЎзбекистондаги рократик шароитда ҳужжатлар қанча муддатда Олий Суд Раисига етиб бориб шусиз ҳам иши бошдан тошиб ётган Мингбоев буни қачон ўрганиб, қачон адолатли қарор қабул қилиши мумкин? Тинч уйқим бир ҳафтага чўзилди холос. Мингбоев… ҳақиқий бойлардан экан. Сиртдан ўзини камбағалларнинг дардини диққат билан эшитса-да, бойларга боқадиган амалдорлардан, экани маълум бўлди. Бир ҳафтадан кейин ўринбосарлари имзолаган юмлоқ ёстиқ – хат уйимизга келди,Улуғбегим. Хатда ўғлингиз отувга тўғри ҳукм қилинган. Шикоятдан норози бўлсангиз бориб, катта холангизни эрига мурожаат қилишингиз мумкин, қабилидаги жавоб келди. Сиқилма, Улуғбек, онанг сен учун мингбоевлар эмас керак бўлса ундан катта амалдорларнинг эшиги тагига танда қўйиб оламан ҳали.\nЙигирма бешинчи мактуб\nТирикчилик ордона қолиб кетди. Ҳаёлимда фақат сенсан. Укаларингни қишлоққа, укамнинг олдига ташладиму тўйинга атаб йиққан пулларни белимга тугиб яна… жангга отландим. Суриштирсам, Ўзбекистонда Мингбоевдан каттароғи инсон ҳуқуқларини ҳимроя қиладиган коттакон Акмал Саидов деган кимса экан. Уям бизга ўхшаган қишлоқи. Боз устига ўзимиздан. Тошкент вилоятидан чиққан экан. Телевизорда бир икки бамаъни гапларини эшитдим. Унинг гапираётганда кўзойнагининг қаншарини тез-тез тўғрилайдиган одати бор экан. Назаримда айни шу йигит “шесть”секундда сени турмадан чиқариб юборадиган қудратли зиёли инсондек туюлди.\nЙигирма олтинчи мактуб\nЎшанда 2003 йил эди адашмасам. Бир гала судлардан куйган оналар инсон ҳуқуқлари фаоллари билан тўдалашиб Акмал Саидовнинг қабулига кирдик. Навбат етганда кўп қатори дардимни дастурхон қилди. “Ёппирай, шундай “улуғ зот” ҳамгапларимни диққат билан эшитди. Эшитиш асносида икки-уч марта кўзойнакнинг тилла қаншарини тўғирлаб ҳам олди. Унинг нигоҳларидан “Наҳотки, Ўзбекистонда шунча адолатсизликлар бўлсаю, мен бехабар бўлсам” деган маънони уқиш мумкин эди. Мен ҳам камига йиғи -сиғи қилиб олдим. Акмал Саидов олдидаги чиройли графиндан менга сув қуйиб, меҳр билан узатаркан, “опажон, сизга албатта ёрдам берамиз, шикоятингизни шахсан ўзим текшираман. Келиб яна оввора бўлиб юрманг бу иссиқларда. Натижасини яшаш манзилингизга юбораман” деган эди руҳим осмон сари кўтарилди. Эҳҳе ўша воқеалардан сўнг қанча сувлар оқиб кетди. 17 йил ўтибдики, Акмал Саидов жанобларидан менинг яшаш манзилимга ҳалигача жавоб хати келади.\nБаъзан Ўзбекистон телевидениесидан инсон ҳуқуқлари билан ҳалиям фаол шуғулланиб келаётган Акмал Саидовга кўзим тушади. Ўша-ўша маънодор кўзлар, ўша-ўша тилла қаншарли кўзойнак. Куни шундай амалдорларга қолган бешора халқимни ўйлаб юрагим эзилади, йўқ-йўқ лаҳта-лаҳта қон бўлади. Ўғлимдан эса ҳамон дарак йўқ. Гарчи порталга охирги тўрт йилда қирқ маротаба хат ёзган бўлсам ҳам.\nЙигирма еттинчи мактуб\n“Адабиёт” газетасининг бош муҳаррири Бахтиёр Каримга!\nҲурматли муҳаррир. Сизга бу хатни олис Швейцариядан бир онаизор йўлламоқда. Ўзбекистонни янгилаш ташаббуси билан чиққан профессор Хидирназар Аллоқуловнинг чиқишларини, биргаликдаги суҳбатларингизни чет элдаги барча ватандошлар каби нафас олмай эшитдим. Негадир, охирги умид сифатида сизларга ишонгим келди. Ҳақиқатдан ватанимиз Ўзбекистон янгиланишга муҳтож. Буни мен аянчли тақдирида яққол сездим. Ўғлим Улуғбек Эшов мана 27 йилдирки,Ўзбекистон қамоқхоналарида азоб чекиб келмоқда. Мен онаизори унинг на ўлиги, на тиригини билмай доғдаман. Бу ҳақда халқ қабулхоналарига ёзган аризаларимга лоақал икки энлик жавоб хати ололмайман. Адолатни истаган мен каби жабрдийдаалар манфур каримов замонида тазйиқларга бардош бера олмай она юртимизни ташлаб бошқа демократик тузумлардан сиёсий бошпана сўрашга мажбур бўлишди. Мана 14 йил бўлибдики, мен Европада, Алп тоғлари этагида яшайман. Улуғбегим, тез-тез тушларимга киради. Афсуски, Ўзбекистондаги сиёсий ислоҳотларга муҳтож тизимга менианг аянчли ҳолатимнинг қизиғи йўқ. Сизга бош муҳаррир ўғлимга шу йиллар давомида ҳаёлан йўллаган хатларимни жўнатяпман. Лозим кўрсангиз, лаб-лунжини тўғрилаб газетангизда чоп этарсиз. Ё Ўзбекистондаги мен каби юзлаб суд-ҳуқуқ идораларига юлллаган минглаб аризаларим каби уларни ахлат қутисига итқитарсиз. Буёғи ўзингизга ҳавола.\n« К 30 – ЛЕТИЮ НЕЗАВИСИМОСТИ УЗБЕКИСТАНА МУАЛЛИМ МУРОД: МУСТАҚИЛЛИКНИ КИМ ТОПТАДИ? »


Буюк Британияга Тунисдаги терактнинг яна 9 нафар қурбони жасадлари олиб келинди\n21:54 / 02.07.2015\n2 июнь куни Буюк Британияга Туниснинг Суси шаҳридаги терактнинг яна 9 нафар қурбони жасадлари олиб келинди. Жасадлар ортилган Қироллик Ҳарбий-ҳаво кучларининг самолёти Оксфордшир графлигидаги Брайз-Нортон авиабазасига келиб қўнди.\nБирлашган Қироллик Ташқи ишлар вазири Филип Хаммонд терактда ҳалок бўлган барча 30 нафар британияликнинг шахси аниқланганини маълум қилган эди.\nҚолган жасадларни олиб келиш учун келаётган жума ва шанба кунлари яна иккита рейс амалга ошириш режалаштирилган.\nБундан аввал 1 июнь куни Буюк Британияга 8 нафар британияликнинг жасади олиб келинган эди.\nТунисдаги теракт қурбонлари орасида 30 нафар британияликдан ташқари, Бельгия, Ирландия, Германия ва Португалия фуқаролари ва бир нафар россиялик бор.\nБу теракт йил бошидан Тунисда амалга оширилган иккинчи теракт бўлди. Бундан аввал 18 мартда террорчилар Тунис пойтахтидаги Бардо миллий музейини босиб олиб, у ердаги сайёҳларга ўқ узганлар. Ушбу теракт оқибатида 20 дан кўпроқ одам ҳалок бўлган эди.


Сирдарёда саломатлик йўлакчаси қуриш учун дарахтларни қўпораётганлар аниқланди\nСирдарё вилоятининг Янгиер шаҳрида «Сув омбор қурилиш» хусусий корхонаси иш юритувчиси О.С.нинг буйруғи билан фуқаролар Н.Х., С.Т., А.Ғ. томонидан саломатлик йўлакчаси қурилиши белгиланган ҳудудда «Samsung» русумли экскаватор ёрдамида 12 дона шумтол ва 1 дона тут дарахтини қўпораётганлик ҳолати аниқланди. Бу ҳақда Давлат экология қўмитаси маълум қилди.\nСирдарё вилояти Экология ва атроф-муҳитни муҳофаза қилиш соҳасидаги назорат бўйича Янгиер шаҳар ва Ховос туман инспекциялари инспекторлари ҳамда шаҳар ИИБ ППХ ва ЖТСБ ходимлари ҳамкорлигида тунги рейд тадбирлари ўтказилди.\nЖорий йилнинг 17 сентябрь куни кеч соат 22:52лар атрофида Янгиер шаҳар «Шодлик» МФЙ ҳудудида «Сув омбор қурилиш» хусусий корхонаси иш юритувчиси О.С.нинг буйруғи билан фуқаролар Н.Х., С.Т., А.Ғ. томонидан саломатлик йўлакчаси қурилиши белгиланган ҳудудда «Samsung» русумли экскаватор ёрдамида 12 дона шумтол ва 1 дона тут дарахтини қўпораётганлик ҳолати аниқланди.\nҲолат юзасидан фуқароларга нисбатан МЖтКнинг 79-моддаси 1-қисми (дарахтларни, буталарни, бошқа ўсимликларни ва ниҳолларни қонунга хилоф равишда кесиш, кундаков қилиш, шикастлантириш, йўқ қилиш ёки бошқа жойга кўчириб ўтказиш) билан маъмурий баённома расмийлаштирилиб, 6 миллион 750 минг жарима қўлланди. Табиатга етказилган зарар миқдори 125 миллион 820 минг сўмни ташкил этди.\nСирдарё вилояти Экология бошқармаси ахборот хизмати ҳолат юзасидан муносабат билдирди.\n«Ижтимоий тармоқларда «Сирдарё тумани ҳудудидаги қуриган дарахтларни оммавий кесишга рухсат берилди» номли хабар тарқалган эди. Ушбу хабар юзасидан Сирдарё вилоят Экология ва атроф-муҳитни муҳофаза қилиш бошқармаси шуни маълум қиладики, Сирдарё тумани ҳокимининг 11.09.2021 йилдаги 91-9-128-Г/21 сонли фармойишида туман ҳудудидаги қуриб ўсишдан тўхтаган дарахтларни кесиб туман захирасига олиниши кўрсатилган. Лекин бу фармойиш ижросини таъминлаш учун, яъни қуриган дарахтларни кесиш учун вилоят экология ва атроф-муҳитни муҳофаза қилиш бошқармасининг хулосаси керак бўлади», дейилади хабарда.


Рамзон Қодиров Россия регионини энг узоқ бошқараётган раҳбарга айланди - Zamin.uz\nРамзон Қодиров Россия ҳудудлари раҳбарлари орасида ўз лавозимида энг узоқ қолаётган сиёсатчига айланди. У Чеченистонга 14 йилдан бери раҳбарлик қилиб келмоқда.\nҚодиров Уляновск области губернатори Сергей Морозов истеъфога чиққач, бу номга сазовор бўлди.\nУ Чеченистонни 2007 йил февралдан бери бошқариб келмоқда. Россия президенти Владимир Путин ўшанда Чеченистон президенти Али Алхановни истеъфога чиқариш билан бир вақтда, унинг ўрнига вақтинча Рамзон Қодировни тайинлаганди. 2007 йил мартида Чеченистон парламенти Қодиров номзодини республика раҳбари лавозимига тасдиқлаган ва 5 апрелда Гудермесда унинг инаугурацияси бўлиб ўтган. 2011 йилдан бошлаб Чеченистон президенти лавозими Чеченистон раҳбари деб атала бошланган.\nРоссиянинг ўз лавозимида энг узоқ қолаётган губернаторлари етакчи учлигидан Роман Копин ва Наталья Комарова ҳам жой олди. Копин 2008 йилдан бери Чукотка автоном округига, Комарова эса 2010 йил мартидан Ханти-Мансийск автоном округига раҳбарлик қилиб келмоқда\nМорозов 8 апрелда истеъфога чиқишини эълон қилди. У ўз қарорини “дунё ўзгараётгани” ва губернатор лавозимидаги 16 йиллик фаолиятидан кейин йўлни ёшларга бўшатиш кераклиги билан тушунтирган. Морозов ўз лавозимидан кетгач, эътиборини “федерал даражадаги масалаларни ҳал қилишга қаратмоқчилигини” маълум қилди. Жумладан, у давлат думасига сайловларда иштирок этмоқчи. “Замин” янгиликларини “Youtube”да кузатиб боринг\nЯнгиликлар » Дунё » Рамзон Қодиров Россия регионини энг узоқ бошқараётган раҳбарга айланди


00:00 / 11.05.2009 | eski savollar | 1174\nҲурматли Шайҳ ҳазратлари, рибо ҳақида берган жавоблариз ва қаттиқ ҳукмларини уқиб чиқиб утмишда билмасдан қилган ишим юзасидан фатвосини сурамоқчи эдим:Бир киши мендан пул сураб келди. мен унга пул бердим ва лоқайд булмасин, узи учун ҳаракат қилсин деган мақсадда 10% деб шарт қуйдим (олиб келган 10%ини уша заҳоти қулига қайтараман деб). Бир ойдан кейин қайтариш шарти билан олди, мошинасини сотди ва мен сафарга кетганимда 25 кунлардан кейин уйга келиб фоизларини ҳисоблаб ҳаммасини ташлаб кетибди. сафардан келгандан кейин уни қидириб бориб берган ортиқча фоизини деярли- (чунки узи ҳам аниқ суммасини айтолмади) қайтардим. Афтидан рози булди. Бошида узбошимчалик қилиб "фоиз" сузини қушганим учун гуноҳкор буламанми?\n[қуоте аутҳор=Одилдустов линк=топиъ=13051.мсг104872#мсг104872 дате=1242039356]Ҳурматли Шайҳ ҳазратлари, рибо ҳақида берган жавоблариз ва қаттиқ ҳукмларини уқиб чиқиб утмишда билмасдан қилган ишим юзасидан фатвосини сурамоқчи эдим:Бир киши мендан пул сураб келди. мен унга пул бердим ва лоқайд булмасин, узи учун ҳаракат қилсин деган мақсадда 10% деб шарт қуйдим (олиб келган 10%ини уша заҳоти қулига қайтараман деб). Бир ойдан кейин қайтариш шарти билан олди, мошинасини сотди ва мен сафарга кетганимда 25 кунлардан кейин уйга келиб фоизларини ҳисоблаб ҳаммасини ташлаб кетибди. сафардан келгандан кейин уни қидириб бориб берган ортиқча фоизини деярли- (чунки узи ҳам аниқ суммасини айтолмади) қайтардим. Афтидан рози булди. Бошида узбошимчалик қилиб "фоиз" сузини қушганим учун гуноҳкор буламанми? - Бундан кейин қилманг.\nКурон хатим килгач\nҚассоб хизматига ароқ билан рози бўлса...\nСавдо иши ва воситачилик\nҲалолми ё ҳароми\nСПИРТ САВДОСИ ҲАКИДА\nАл чироқ ҳалол ҳаром\nМАВЛУД УКИШ ВА МАВЛУД МАРОСИМЛАРИДА КАТНАШИШ


Амударё туманида пахта йиғим-терими бошланди - AmuNews.uz - энг сўнгги янгиликлар\nАмударё туманида пахта йиғим-терими бошланди\n8 сентябрь куни Амударё туманининг “Оқ олтин” овулидаги “Амударё пахта тозалаш” АЖда 2018 йилги пахта йиғим-терими мавсумининг бошланишига бағишланган йиғилиш бўлиб, унда тумандаги муқобил машина трактор парклари раислари ва қишлоқ хўжалиги соҳаси мутахассислари иштирок этдилар.\nЙиғилишда туман ҳокими Султонбой Йўлдашев сўзга чиқиб, барчани 2018 йилги пахта-йиғим терими мавсумининг бошланиши билан табриклади ва йиллик шартномавий режаларни бажаришда муваффақиятлар тилади.\nТуман ҳокими Султонбой Йўлдашев туманимиз фермер хўжаликларининг бу йилгидек оғир об-ҳаво шароитида ҳам мўл пахта ҳосили етиштирганликларини алоҳида таъкидлади.\n– Бизнинг эндиги вазифамиз – машаққатли меҳнатлар эвазига етиштирган пахта ҳосилимизни нест-нобуд қилмасдан йиғиб-териб олиб, давлат хазинасига топширишдан ва 32000 тонналик шартномавий режамизни кечиктирмай бажаришимиздан иборат. Йиғим-терим жараёнида пудратчилар ва ҳашарчилар меҳнатига ўз вақтида ҳақ тўлаш катта аҳамиятга эга. Шу боисдан ҳам бу ишда лоқайдликка йўл қўймаслигимиз лозим – деди туман ҳокими Султонбой Йўлдашев ўз сўзида.\nЙиғилиш якунига етгач, “Камол бригад” ва “Юсуфхўжа” фермер хўаликлари биринчилардан бўлиб, давлат хирмонига пахта топширишни бошладилар. Пахта топширишни бошлаб берган бу фермер хўжаликлари раҳбарларига қимматбаҳо совғалар топширилди.


"Қўқон-1912". Мавсум-2017 якунлари: ким қанча ўйнади?\n29 ноябрь, 2017, 14:50\nОлий лиганинг навбатдаги мавсуми ҳам ўз поёнига етди. Жорий йилги мавсум "Қўқон-1912" учун олдинги чемпионатларга нисбатан муваффақиятли бўлди. Футболчилар бир қатор муҳим баҳсларда ғалаба қозониб, қўқонлик мухлисларни хурсанд этишгани бор гап.\nОдатда мавсум поёнига етгач, унинг якунлари сарҳисоб қилинади. Бугундан бошлаб "Қўқон-1912" матбуот хизмати ҳам анъанага содиқ қолган ҳолда мавсум-2017 якунларига бағишланган маълумотларни тақдим этади. Бугун ким неча ўйинда иштирок этгани хусусида сўз юритамиз. Айтиб ўтиш жоизки, якунланган чемпионат учрашувлари давомида “Қўқон-1912” жамоаси сафида 26 нафар футболчи майдонга тушган.\nЭнг кўп ўйин ўтказган футболчи Мурод Ҳолмуҳаммедов, энг кам учрашувда майдонга тушган ўйинчи эса Баҳодир Пардаев. Айтиш жоизки, Баҳодир Пардаевга мавсум бошида Жанубий Кореядан таклиф тушиб, у мавсумнинг қолган қисмини Шарқий Осиёда ўтказди.\n“Қўқон-1912” жамоасининг мавсум-2017даги кўрсаткичлари:


Пешавардаги портлашда 6 киши ҳалок бўлди\n28 январ 2021, Тошкент вақти: 10:16\nПокистоннинг Пешавар шаҳрида рўй берган портлашда камида 6 киши ҳалок бўлди, 11 киши жароҳат олди.\nМаҳаллий расмийларга кўра, бомба ўрнатилган автомобил Пешавар шаҳрининг жанубий қисмидаги масжид ёнида портлатилган.\nҲозирча ҳеч қайси тараф портлаш масъулиятини ўз зиммасига олгани йўқ.\nБундан аввал Толибон ҳаракати Пешавар шаҳрида шунга ўхшаш портлашлар ва ҳудкуш ҳужумларини уюштириб келган.\nПешавардаги портлаш кимга қаратилгани ҳам ҳозирча номаълум. Ўлганларнинг барчаси оддий фуқаролар бўлган.


Психологик таъминот гуруҳи мутахассисиларининг Яккасарой тумани ИИО ФМБ шахсий таркиби билан олиб борган ишлари тўғрисида\nТошкент шаҳар ИИББ психологик таъминот гуруҳи мутахассислари туман ички ишлар бўлимлари ходимларининг касбий маҳоратларини ошириш ишларини давом эттирмоқдалар. Мазкур йўналишдаги ишлар доирасида 2021 йил 19 январь куни Яккасарой тумани ИИО ФМБ 4-сон ички ишлар бўлими катта инспектор психологи шахсий таркиб билан психодиагностик ва коррекцион ишлар ўтказилди.\nМутахассислар томонидан маслаҳатлар ташкил этилиб, ҳар бир ходимнинг психологик ҳолати ўрганилди ва хизматга таъсир қилиши мумкин бўлган муаммолар қайд этилди. Ҳар бир ходим ўрганиб чиқилгандан сўнг алоҳида тавсиялар берилди. Хусусан, янги иш жойига ўрганиш билан боғлиқ қийинчиликлар муҳокама қилинди.\nШунингдек Яккасарой тумани ИИО ФМБ 1-сон ички ишлар бўлими раҳбарияти иштирокида психологик таъминот гуруҳи мутахассислари яқинда турмуш қурган ходимлардан хабар олиб, уларга оилавий муносабатларни қуриш бўйича тавсиялар беришди.


Россия ТИВ вакили "оқ каскалилар"ни молиялаштириш тўхтатилганини "фантастик хабар" деди - 04.05.2018, Sputnik Ўзбекистон\nРоссия ТИВ вакили "оқ каскалилар"ни молиялаштириш тўхтатилганини "фантастик хабар" деди\nАввалроқ CBS телеканали АҚШ давлат департаменти Сурияда фаолият кўрсатаётган "Оқ каскалилар" ташкилотини молиялаштиришни музлатиб қўйганини хабар қилганди. 04.05.2018, Sputnik Ўзбекистон\n© Sameer Al-Doumy / AFPАктивисты из организации Белые каски в Думе, Сирия\nАввалроқ CBS телеканали АҚШ давлат департаменти Сурияда фаолият кўрсатаётган "Оқ каскалилар" ташкилотини молиялаштиришни музлатиб қўйганини хабар қилганди.\nТОШКЕНТ, 4 май — Sputnik. Россия ТИВ расмий вакили Мария Захарова АҚШ давлат департаменти "Оқ каскалилар" ноҳукумат ташкилотини молиялаштиришни вақтинчалик тўхтатгани ҳақидаги хабарни "фантастик" деб атади. Бу ҳақда РИА Новости хабар берди. Москва ушбу ташкилотни Сурияда кимёвий қурол қўлланилгани ҳақида асоссиз хабарлар тарқатишда айбламоқда.\nАввалроқ CBS телеканали АҚШ давлат департаменти Сурияда фаолият кўрсатаётган "Оқ каскалилар" ташкилотини молиялаштиришни музлатиб қўйганини хабар қилганди. Телеканалнинг маълумот беришича, "Оқ каскалилар"ни молиялаштиришда АҚШнинг улуши ташкилот бюджетининг учдан бир қисмини ташкил этади. Хабар қилинишича, ташкилотни молиялаштириш "сўнгги ҳафталарда" тўхтатилган ва "қайта кўриб чиқилмоқда". Телеканалнинг дипломатик ҳужжатларга асосланиб билдиришича, давлат департаментининг Яқин Шарқ бюроси 15 апрелгача ташкилотни молиялаштириш давом этиши ҳақида АҚШ маъмурияти тасдиғини олиши, акс ҳолда "жараённи тўхтатиши" лозим бўлган.\n20 Апрел 2018, 18:21\n"Бугун фантастик янгилик пайдо бўлди: АҚШ давлат департаменти Сурияда фаолият юритаётган "Оқ каскалилар" ноҳукумат ташкилотини молиялаштиришни бас қилибди. Нима бўлди? Охирги фильмлар ёқмадими? Ёки бошқа сабаблар борми? Умуман, ростини айтганда, "Оқ каскалилар" бевосита АҚШ ҳукуматидан ва бошқа давлатлар, хусусан, яқиндагина Сурияга зарба берган давлатлар ҳукуматларидан қанча пул олишганининг аниғини билишни хоҳлардик. Менимча, бу йўлга қўйилган мазкур сохта механизмнинг қандай ишлашини тушунишда муҳим аҳамиятга эга", — деди Захарова.\n"Оқ каскалилар" ташкилоти Суриядаги тинч аҳолини ҳимоя қилиш мақсадида эканлигини айтиб келади. Кейинги йиларда интернетда оқ каскали одамлар болаларни вайроналар остидан қутқаришаётгани акс этган видеолавҳалар тез-тез пайдо бўлмоқда. Аммо шу билан бирга, "Оқ каскалилар" "жабрланганлар"ни грим қилиб, уларга нима дейишни ўргатишаётгани тасвирланган видеолар ҳам учрамоқда. Бунинг устига, суриялик журналистлар "қутқарувчилар"нинг қурол ва ҳарбий либосда эканликлари акс эттирилган қатор материалларни эълон қилишди.\nЎз навбатида Сурия президенти Башар Асад "Оқ каскалилар" ташкилоти аъзолари аслида "Ал Қоида" тарафдорлари эканлигини билдирган.


20 октябр 2021, Тошкент вақти: 12:09\nТошкент шаҳар ҳокими Жаҳонгир Ортиқхўжаев пойтахтдаги қассоблар билан гаплашмоқда. 17 октябрь¸ 2020 йил.\n17 октябрь куни Тошкент шаҳар ҳокими Жаҳонгир Ортиқхўжаев “Эски жўва деҳқон бозори” гўшт расталарини айланди ва пойтахтдаги қассоблар билан учрашди.\nҚассоблар билан суҳбатда, хусусан, "Эски жўва"даги қассоблардан ойига норасмий 400 минг сўм йиғиб келган "гўшт қироли" тилга олиниши ортидан Ортиқхўжаев "унинг аризасини олишни буюрган".\nБозорда фаррош сифатида расмийлаштирилган бу шахс¸ Озодлик гаплашган қассоблар таъкидича¸ аслида пойтахтда гўшт савдоси билан шуғулланувчилардан “доля” йиғиб келаëтган "мафия" вакилидир.\n“Фаррош-қирол”нинг икки кундан бери бозорда кўринмаëтганини билдирган қассоблар¸ унинг ўрни совумай туриб¸ бошқа ўлпонйиғар тайинланганини билдирди.\n“Эски жўва деҳқон бозори”нинг Озодлик боғланган маъмури бозорда гўшт мафияси борлигини ҳам¸ ҳоким Ортиқхўжаевнинг фаррош-"қирол"ни ишдан олганини ҳам рад этди.\nФақат ҳокимга аталган нархлар...\nШу кунларда Ўзбекистон бозорларида гўшт нархи кескин қимматлагани ортидан маҳаллий ҳокимият раҳбарлари бозорларга чиқиб¸ савдогар-тадбиркорларга нархларни кўтармаслик ҳақида буйруқ бермоқда.\n17 октябрь куни Тошкент шаҳар ҳокими Жаҳонгир Ортиқхўжаев ҳам пойтахт бозорларини озиқ-овқат¸ хусусан, гўшт билан таъминлаëтган тадбиркорлар билан учрашди.\n“Ўзаро мулоқот давомида озиқ-овқат ҳамда гўшт маҳсулотларининг нархи ошишининг олдини олиш ҳамда тадбиркорларнинг фаолиятига амалий ёрдам кўрсатиш юзасидан фикр алмашилди”¸ дейилади бу ҳақда ҳокимлик матбуот хизмати тарқатган хабарда.\nТошкентнинг эски шаҳар қисмида жойлашган "Чорсу" бозорининг озиқ-овқат маҳсулотлари сотиладиган қисми "Эски жўва деҳқон бозори"га қарашли.\nАйни куни Жаҳонгир Ортиқхўжаев “Эски жўва деҳқон бозори”га бориб¸ бу ердаги нарх-наво билан қизиққан¸ бозор маъмурияти¸ хусусан¸ гўшт растасидаги қассоб ва сотувчилар билан гаплашган.\nҲоким борган куни бозорда бўлган қассоблардан бирининг Озодликка айтишича¸ улар Ортиқхўжаевга амалда йўқ нархларни айтишга мажбурланган.\n“Бизнинг бозорга ҳукумат амалдорлари нархларни суриштиришга тез-тез келади. Саъдулла деган замдиректор бизларни кўп чақиради. Ким келса шу арзон нархни айтасан¸ бўлмаса шартномангни бекор қиламиз¸ дейди. Ҳозир суякли гўштни 68-70 минг сўмга сотяпмиз¸ Ортиқхўжаевга 58-60 минг сўм деб айтасан дейишди¸ шундай деб айтдик. Ҳокимга маъқул келди бу нарх. Аслида бунақа пулга гўшт йўқ бозорда. Лаҳм умуман сотмайсанлар деб замдиректор айтди. Лаҳм обеддан сўнг чиқарамиз, раҳбарлар одатда обедгача келиб-кетади. Лаҳм бугун 80 мингдан кам сотилмади. Ҳоким эса¸ бизга 60 мингдан ошмасин¸ деб буйруқ бериб кетган”¸ деди Эски жўвадаги гўштфурушлардан бири.\nОзодлик гаплашган тошкентлик қассоблар бу нархнинг фақат текширишга келган амалдорлар учун қўйилгани¸ оддий харидорга 60 минг сўмлик гўшт йўқлигини айтди.\n“Ҳоким ва раҳбарлар ўз ҳудудидаги бозорга чет элга сафарга боргандек тантана билан келмасдан¸ ҳеч кимга айтмай кечки пайт соат 5 ларда кириб келса¸ ҳақиқатни кўради. Нафақат ҳақиқий нарх¸ балки санитариянинг ҳам ҳақиқий аҳволини кўрарди. Бозорда тозалик фақат эрталаб бор. 4 дан сўнг маймунлар йиғлайди бозор аҳволига”¸ дейди бу суҳбатдош.\n“Гўшт қироли” ким?\nЖаҳонгир Ортиқхўжаевнинг Эски жўва “сафари”га гувоҳ бўлган қассобларнинг айтишича¸ пойтахт ҳокими улардан гўшт нархини арзонлатиш учун нима қилиш кераклигини сўраган.\n“Мен ҳам ўша жойда эдим¸ ғала-ғовур бўлди. Молга бериладигани ем-хашакни арзонлаштириш керак¸ чорвадорларга ер бериш керак¸ дейилди. Кейин қассоблардан кимдир Анвар ҳақида шикоят қилди. Ҳоким Анварни яхши биларкан¸”аризасини олинглар¸ бозорда бошқа кўринмасин” деди жаҳл билан. Мана икки кундан бери у кўринмай турибди”¸ деди исмини очиқламай гапирган қассоблардан бири.\nОзодлик суҳбатдошлари “Анвар ким?” деган саволга унинг Тошкентда кўпчилик “гўшт қироли” сифатида танийдиган шахс эканини айтди.\n“Анвар расман бозорда фаррош¸ амалда эса¸ йиллардан бери Тошкентдаги гўшт нархини сунъий равишда ошириб келаëтганлардан бири. Мисол учун, холодильниклар орасида мижозларга қулайлик яратиш мақсадида тахта стол қўйилган. Ушбу столларда биз қассоблар гўшт маҳсулотини сотиш учун Анвар орқали бозорга 400.000 сўмдан ойига норасмий пул тўлаб келамиз. Бу расмий 675 минг сўмлик патентнинг устига! Бундай столлардан санасак 100 тадан ошиқ, бу 40.000.000 сўм ойига демакдир. Бу пулни чиқариш учун уни сотадиган гўшт устига қўшамиз¸ оқибатда шундоқ ҳам қимматга келаëтган гўшт янаям қимматлайдими?”\nТошкентдаги гўшт нархини Эски жўва белгилайди...\nТошкентдаги энг йирик гўшт бозори Эски жўвада эканини айтган Озодлик суҳбатдошларига кўра¸ бу ерда кунига 30 тоннагача гўшт сотилади ва пойтахтнинг аксар бозорларига ҳам маҳсулот шу ердан тарқайди.\n“Эски жўвада гўшт қимматласа¸ қолган бозорларда ундан ҳам кўпроқ кўтарилади. Яъни Эски жўвадаги гўшт нархини сунъий ошириш¸ бутун Тошкентдаги нарх ошишини билдиради. Шунинг учун гўшт мафияси эскитдан Чорсуда ўтиради. Анварни олдинги ҳоким ҳам 2016 йилда Тошкент шаҳар бозорлари маъмурияти, барча қассоблар, ҳокимлик идорадагилар олдида концерт залига йиғиб¸ ҳамманинг олдида намойишкорона ҳайдаган эди. Аммо орадан уч ой ўтиб¸ фаррош сифатида қайтиб келиб¸ яна доля йиғишни давом эттиришга киришди. Унга пул бермасак¸ бозордан ҳайдашади¸чунки маъмурият билан тили бир. Қўлимиздан бошқа иш келмагандан кейин¸ пул бериб¸ тишимизни-тишимизга қўйиб чидаб келяпмиз”¸ деди қассоблардан яна бири.\nЙўқолсин қирол! Яшасин қирол!\n19 октябрь куни Озодлик гаплашган қассоблар¸ Жаҳонгир Ортиқхўжаев 17 октябрь куни бозор айланганда “йўқотинглар” деб буюрган “гўшт мафияси”нинг шу билан йўқ бўлиб қолишига умуман ишонмасликларини билдирди.\n“Бугундан “янги гўшт қироли” унинг ўрнига иш бошлади. Янги қирол Муниципал активларини бошқариш маркази раҳбарларидан бири. Анвар кетиши билан эски "старший" қассоблар тўланаятган норасмий 400.000 сўм бари бир тўланиши¸ фақат энди у Н.Т. назоратига ўтганини айтишди. Биттасидан қутилиб¸ иккинчисига тутилдик. Ноқонуний олинаëтган 400.000 сўм халқ олаëтган гўштнинг нархига ўтиришда давом этади. Бу ишларни бозорқўм ҳам, бозорлар бошқармаси раҳбари ҳам¸ бозор маъмурияти ҳам билишади. Бозорлар бошқармасини нефть-газ соҳасидан чиққан собиқ мулозимлар қўлга олган¸ ҳамма ëқнинг расвосини чиқариб юборишди”¸ дейди Эски жўва қассобларидан бири.\nБозор раҳбари: Ҳоким бизга фақат раҳмат айтиб кетди!\n19 октябрь куни қассоблар берган маълумотларга изоҳ олиш учун Озодлик “Эски жўва деҳқон бозори” маъмуриятига қўнғироқ қилди.\nЎзини бозор директори ëрдамчиси деб таништирган мулозим¸ ҳоким Ортиқхўжаевнинг 17 октябрь куни бозорни айланганини тасдиқлади.\n“Ҳоким келди¸ биз яратган шароитни кўриб¸ миннатдорчилик билдириб¸ хурсанд бўлиб чиқиб кетди. 10 кундан бери биз нархларни назоратга олганмиз. Арзонлаштирилган шакар¸ ëғ¸ тухум сотиляпти. Ëғнинг литри 11 500 сўм¸ тухум 900 сўм¸ шакар 5800. Қорақалпоғистон республикасидан кунига беш-олтита молни сўйдириб соттиряпмиз 55 минг сўмдан. Кечадан қўй гўштиям қўйилди”¸ деди бозор маъмурияти мулозими.\nСуҳбат қассобларнинг “гўшт қироли” Анвар ҳақидаги шикоятига келганда мулозим анча дудуқланиб қолди ва "ўзининг янги келган одам экани¸ Анвар деган шахсни умуман танимаслиги”ни айтди.\n“Мен фаррошларни танимайман. Анвар деган фаррошнинг ишдан олинганиниям билмайман. Кеча ҳоким келиб айланди¸ съëмка қилишди¸ мен ҳам раҳбарлар орқасидан юрдим. Ҳокимнинг кимгадир танбеҳ бергани¸ ишдан олганини кўрмадим. Келди хурсанд бўлиб¸ раҳмат деб кетди. Район ҳокими¸ прокурори¸ начальник мелиса ҳаммаси ëнида бор эди. Тўртталик хизмат бирга юрди. Кимнидир ишдан олди дейишган бўлса¸ бу ëлғон маълумот”¸ деган бозор маъмурияти мулозими “янги гўшт қироли” дейилган шахс номини эшитиши билан алоқани узиб қўйди.\n19 октябрь куни Озодлик гаплашган тошкентлик қассоблар¸ асосий озиқ-овқат маҳсулотлари нархининг қимматлаб¸ аксар халқнинг кундалик турмуши янада ночорлашган ҳозирги вазиятда бозорларга зулук каби ëпишган “мафия”ни йўқотиш долзарб вазифага айланганини таъкидлади.\n“Пандемия кўпчиликнинг ҳолини танг қиляпти¸ ҳамма ëқ қимматчилик. Халқимиз гўшт нархини ошишини биз қассоблардан кўради. Лекин бозорлардаги ҳақиқий аҳволни кўпчилик билмайди. Ушбу мафиянинг объектив ўрганилишини мутасадди ташкилотлардан талаб қиламиз. Ўз навбатида биз қассоблар Тошкент шаҳар халқи ва ҳукумат олдида¸ бизларни ушбу шахслардан озод этишса¸ гўшт нархини сунъий оширмасликка ваъда берамиз”¸ дейди Озодликка мурожаат қилган “Эски жўва деҳқон бозори” қассоблари.\nСабаб эмас¸ оқибатга қарши кураш...\nБаъзи маҳаллий мустақил иқтисодчи ва блогерлар фикрича, пандемия туфайли миллионлаб ўзбекистонликлар камбағаллик гирдобига тортилаëтган айни кунларда ҳукумат асосий озиқ-овқат маҳсулотлари нархи ошишини тўхтатишга уринмоқда. Аммо бу уринишлар яна эски услубда - муаммо сабаби эмас¸ балки натижага қарши курашиш билан чекланмоқда. Оқибатда эса¸ қимматчилик баробарида¸ қаҳатчилик ҳам бошлангани айтилмоқда.\n“Бугундан бошлаб аксар бозор ва савдо марказларида гўшт нархи 60000 сўмдан арзонга туширилди. Лекин, бу савдогарларга мажбуран қилдирилганлиги сабабли сифатли гўшт маҳсулотлари дефицити бошланганлиги ҳақида хабар берилмоқда. Селектордан сўнг кўринишидан муаммони эскича йўл билан ечишга қарор қилишган.\nИқтисодиёт ўзининг қонунлари билан яшайди. Унга ташқаридан сунъий аралашув доим бир жойдан тешиб чиқади. Шу учун ҳам одатда давлатнинг бозордаги вазифаси рақобатбардош муҳитни яратиш, регулятор ролини ўйнаш ва ўз солиқларини йиғиб олишдир. Давлат нарх сиёсатига аралашмаслиги керак. Бозорда ҳалол рақобат бўлса, ўзи шундоқ ҳам табиий тарзда энг арзон нархлар шаклланади” ¸деб ëзди таниқли ношир ва блогер Фируз Аллаев 19 октябрь куни ўз Телеграм каналида.\nГўштнинг арзони Нукусда, қиммати "Олой" бозорида. Ўзбекистоннинг қайси бозорида нима арзон, нима қиммат?\nЭшагини ўғирлатган пайариқликлар колбаса ейишдан қўрқаяпти\nАндижонда гўшт нархини 29 минг сўмдан оширмаслик тўғрисида кўрсатма берилди\nАндижон ҳокимининг гўштни арзонлаштириш буйруғидан сўнг гўшт янада қимматлади\nФермерлар ўз маҳсулотини Янги йил ярмаркаларида таннархдан арзонга сотишга мажбурланмоқда


Кампирнинг тилаги ижобат бўлмади - Darakchi\nМУТОЛАА 03.03.2018, 17:49\nЎша одамларда иймон кучлимиди, инсоф кучлимиди, лоақал сўз қотмаган. Агар “Қаерга кетяпсан?” деб сўраганидаям, юраги ёрилиб ўларди. Қўрққанга қўша кўринадими, ё жуда ёшмиди, уйга қайтаётганида ҳамиша мавҳум ҳодисотларга дуч келаверарди.\nҲа, ана автобус ҳам келди. Йўл четидаги тупроқни чангитиб тўхтади. Тиришиб-тирмашиб, бояги ўспиринларнинг кўмагида бир амаллаб чиқиб олди. Эркатой невараси унинг ёнига, ўриндиққа чўкди. “ПАЗ” бир силкиниб олди-ю, асфальт йўлда кетаётганига қарамай сакраб-сакраб йўлида давом этди.\nБу пайтга келиб кун ёйилиб, офтоб темир машинани ҳам қиздира бошлади. Кампир лоҳасланди, автобус деразалари очиқлигига қарамай, ҳаво дим эди. Қимир-қимир, қимир-қимир... Шу невараси кўп чулдирайвермайди-ю, фақат ўйинқароқ, бир жойда тинч ўтиролмайди. Эндигина беш ёшга тўлай деб турган бўлса-да, ўз билганидан қолмайди. Ҳозир ҳам онасининг гапига кирмай ортидан ияргани маълум. Акс ҳолда келини буни эгнига тузукроқ бир кийим илган бўларди. “Энам билан кетаман”, деган-у, онасининг ҳай-ҳайига қарамай чопқиллаб келаверган.\nОдам кўп бўлсаям — жимлик, ҳамма оёқ учида юрибди, пичирлаб гаплашишяпти. Одатда ёши ўтган кишилар вафот этганида кейинги маъракаларда йиғи-сиғи қилаверишмайди. “Иймонини берсин”, дейишади.\nАёлларнинг бири “Мулла тиловатни бошлади” деган хабарни келтирди. Шундоқ ҳам жим ўтирган аёллар энди бошларини эгиб, бир нуқтага қараганча қотиб қолгандай эдилар. Эркаклар ўтирган уйдан мулланинг қироат билан Қуръон сураларини ўқий бошлаган овози эшитилди. Узоқ ўқиди.\n– А? – деди кампир бирдан талмовсираб. Шилқ этиб тупроқ ерга ўтирди-да, келинига қараб “Бола қани?” деди.\n“Э Худо, жонимни ол”, деди кампир ичида. “Жонимни ол, Яратган!”\nКампирнинг тилаги ижобат бўлмади, Яратган жонини олмади. “Бундай кунни кўрганимдан кўра ўлганим яхши эди, ўлиб кетганим яхши эди” кўнглидан ўтказди титраганича.


«Реал» яна «Атлетико»дан кучли. Зидан ва жамоа Кардиффга боради\n10:37 / 11.05.2017\n10 май оқшомида ЕЧЛ ярим финали доирасидаги жавоб учрашувида«Атлетико» «Реал»ни 2:1 ҳисобида мағлуб этди, аммо Зинедин Зидан шогирдлари икки учрашув натижасига кўра, (бир ҳафта олдинги учрашувда 3:0 ҳисоби қайд этилганди) финалга чиқди ва 3 июнь куни Кардиффдаги «Миллениум» стадионида «Ювентус»га қарши ўйнайдиган бўлди.\n«Висенте Кальдерон» стадионидаги охирги халқаро ўйин\n«Атлетико» – «Реал» дербиси «Висенте Кальдерон» стадионида ўтказилган охирги халқаро миқёсдаги учрашув бўлиб қолди. Жамоа бошқа замонавий стадион қурмоқда ва Испания чемпионатида мавсум якунлангач, бу стадион бузиб ташланади.\nЎйиндан олдин биринчи ўйин натижасидан келиб чиққан ҳолда кўпчилик Диего Симеоне жамоасининг финалга йўл олишига ишонч билдирмаётганди, аммо мураббий «Атлетико» охирги дақиқагача финал учун курашишини ваъда қилди.\n— Биз ўзимизга ва кучимизга ишонамиз, – деганди Симеоне ўйинолди матбуот анжуманида. – Жавоб учрашуви олдидан ўзгаришлар қилмоқчи эмасмиз. Биз ўзимизнинг нималарга қодирлигимизни яхши биламиз. Мен ўз футболчиларимга тўла ишонаман, улар яхши футбол намойиш этиб беришади. Биз майдонда ўз устунликларимиздан фойдаланмоғимиз лозим. Мен ўз футболчиларим орасида бу ўйиннинг моҳиятини тушунмайдиганлар бўлишини истамайман. Бизнинг ўз устун жиҳатларимиз бор, шулар эвазига бу оғир вазифани уддалашга уриниб кўрамиз. Ҳакам ҳуштагини чалмагунича таслим бўлиш йўқ. Агар футболчиларимни «Реал»га қарши руҳлантира олмасам, демак ўз ишимни яхши уддаламаётган бўламан.\nЗидан йирик ҳисобда ютқазмади\nЗинедин Зидан «Реал» бош мураббийи бўлганидан буён 3та гол фарқи билан ютқазмаган. Жамоанинг ЕЧЛдаги энг йирик мағлубияти ўтган мавсумда кузатилган, ўшанда «қаймоқранглилар» жамоаси Германияда «Вольфсбург»га 0:2 ҳисобида ютқазганди. Ўшанда «Реал»га Криштиану Роналдунинг жавоб учрашувида урган ҳет-триги ёрдам берган ва жамоа кейин муваффақиятли юришини давом эттириб, чемпионга айланганди. «Криштиану Роналдунинг ҳет-триги» бу мавсумда «матрасчилар»ни йўлда қолдирадиган бўлди. Португалиялик бу ҳужумчи 8 кун олдин «Атлетико»га қарши биринчи учрашувда 3 гол уриб, жавоб ўйини олдидан кўп нарсага ойдинлик киритиб қўйганди. Бу ўйиндан олдин Симеоне олдида қийин вазифа турганди: «Реал»га камида 3та гол уриш муҳимроқми ёки Роналдуга эркин ҳаракатланиш имконини бермасликми? «Олтин тўп»нинг тўрт карра соҳиби ўз имкониятига қачондир эга бўлиши тайин эди. «Атлетико» бу ўйинда ўз жарима майдони атрофида диққатни бир дақиқага ҳам йўқотмаслиги керак эди. Талаб қаттиқ эди.\nМезбонларга стандарт ва пенальти ёрдамга келди\nМаксимал даражада юқори темп, рақиб жарима майдонига тажовузкор прессинг, узун паслар ва стандарт вазиятлар – «Атлетико» таклиф этадигани шулар эди. 4-дақиқада меҳмонлар ўнг қанот ҳимоячиси Данило – «Реал» таркибидаги энг заиф нуқта - илк сариқ карточкани олди. Эндиликда «матрасчилар» Данилонинг қанотига босимни кучайтириши кутилди, аммо улар Марселонинг қанотига кўпроқ эътибор қаратишди. Шу томондаги бурчакдан тўп узатилганида Сауль аниқ ҳаракат қилиб, «Атлетико»ни ҳисобда олдинга олиб чиқди. Симеоненинг эски фишкаси ишлади – дарвоза тўсинига яқинлатиб тўпни узатиш. Сауль бош билан тўпни дарвоза тўрига йўналтирди ва «Висенте Кальдерон»даги ҳайқириқларни янада яхшироқ эшитиш учун қўлларини қулоқларига қўйиб мухлислар томон чопди. Бу вақтда ҳали ўйиннинг 12-дақиқаси ўтиб бораётганди.\n«Реал» – «Ювентус» эмас, бу жамоа ҳисобни соатлаб сақлаб тура оладиган жамоа эмас. Зидан жамоаси ҳимояда хатолар қилишда давом этди ва «Атлетико»дан тўпни олиб қўя олмади. Биринчи голдан кўп ўтмай иккинчиси ҳам келди. Ўйин ҳаками Жунайт Чақир аввалига Серхио Рамос Янник Феррейра-Карраскони йиқитганида пенальти белгиламади, аммо Рафаэль Варан Фернандо Торресни очиқчасига йиқитганида 11 метрлик нуқтани кўрсатишга мажбур бўлди, Антуан Гризманн эса ҳисобдаги устунликни оширди, 16 дақиқадаёқ ҳисоб 2:0 кўринишига келди.\n«Атлетико» 5 дақиқа чидай олмади\nРоналдуни мезбонлар тўла зарарсизлантиришга эришишди. «Атлетико» ўз прессинги билан португалиялик футболчини шерикларидан узиб қўйди, биринчи бўлимда Криштиану ўзини кўрсата олмади. Симеоне шогирдлари 2:0 ҳисобидан кейин бироз тин олиш учун ҳимояга қайтишганида ҳам «Реал» ҳужумчисини хавфли позицияда қолдиришмади. Роналду Ян Облак дарвозаси томони икки марта зарба берди, улардан бирини Стефан Савич ҳали жарима майдонига кирмасиданоқ тўсди.\nАгар «матрасчилар» танаффусгача чидаб, ҳисобни сақлаб қолишганида, иккинчи бўлим бошидан яна ҳужумга ўтиб, муваффақиятни давом эттиришлари мумкин эди. Воқеалар ривожи шундай давом этса, уларда иккинчи бўлим бошидаёқ ҳисобни 3:0 кўринишига келтириш имкони мавжуд эди. Аммо уларга 5 дақиқа етмади. «Атлетико» футболчилари бўшашишди ва улар Роналдудан хавф кутишаётганида, Карим Бензема катта саҳнага чиқди: француз футболчиси чап қанотдан рейд уюштирди ва нозик финтлари билан рақибнинг 3 ҳимоячисини ортда қолдириб кетди. Бу вазиятда «Атлетико» ҳимоячилари тарқоқ ҳолатга тушди, Бензама тўпни зарба бериш нуқтасидаги Тони Кроосга узатди, у пастлатиб берган зарбани Облак қайтарди, аммо мезбонлар ҳимоячилари бир-бирига халақит қилиш билан банд бўлганида Иско хотиржамлик билан тўпни дарвоза тўрига жойлади.\nЗизу «Ювентус»га қарши\n«Атлетико» жамоаси бош мураббийи иккинчи бўлим бошида 10 дақиқа давомида ҳужумлар самара беришини кутди. Аммо жамоаси тезкор гол ура олмагач у икки ўзгаришни амалга оширди, Кевин Гамейро ва Томас Тейе майдонга ташланди. Улар Фернандо Торрес ва Хименесни алмаштиришди. Аммо улар «матрасчилар»нинг ҳужумларини кучайтириб қўйишмади. «Реал» учун хавф ортда қолганди. «Қаймоқранглилар» жамоаси ўйинни назорат қила бошлашди, Роналдуда гол уриш учун кўпроқ имконият юзага кела бошлади.\nСимеоне алдамаганди: «Атлетико» футболчилари ҳакамнинг ўйинни якунловчи ҳуштаги янграмагунича курашни давом эттиришди. Бу жамоа ўзининг фантастик характерини яна бир бор намойиш этди! Аммо «Реал», Чемпионлар лигасидаги аввалги мавсумларда бўлгани каби қўшниларидан кучлироқ бўлиб чиқди. «Висенте Кальдерон» Европа билан хайрлашуви кунида бошқанинг байрамига гувоҳ бўлди.\nЭндиликда «Реал» «Ювентус» билан ҳал қилувчи баҳсда майдонга тушади. Бундай финал 1998 йилдан буён кузатилмаган, ўшанда «қаймоқранглилар» жамоаси Предраг Миятовичнинг голи эвазига Турин жамоасини 1:0 ҳисобида мағлуб этганди. Ўша куни «Ювентус» таркибида Зидан ҳам ўйнаганди…\nРеал Атлетико Кардифф


Тошкентда 116-автобус ёниб кетди\nКасалланганлар сони 95 046 522\nСоғайганлар сони 67 874 019\nВафот этганлар 2 032 806\nТошкент шаҳар ФВБ қутқарувчилари йўналишли автобусда юзага келган ёнғинни ўчиришди. Бу ҳақда Фавқулодда вазиятлар вазирлиги хабар бермоқда.\nҚайд этилишича, автобус жорий йилнинг 24 ноябрь куни соат 06:13да Тошкент кичик ҳалқа йўлида, 116-сонли йўналишли автобус ҳайдовчиси илк йўловчиларни олиб кетиш мақсадида автотураргоҳдан терминал станциясига қараб чиқиб кетаётган вақтда ёниб кетган.\nВоқеа жойига 4 дақиқадан сўнг Тошкент шаҳар Фавқулодда вазиятлар бошқармаси ёнғин-қутқарув гуруҳлари етиб келишди. Соат 06:26да ёнғин қуршаб олинган ва соат 06:39да тўлиқ бартараф этилди.\nАвтобус ёниб кетишига двигатель бўлинмасидаги қисқа туташув сабаб бўлганлиги тахмин қилинмоқда. Воқеа оқибатида жабрланганлар йўқ. Ёнғин бошланишидан олдин автобус ҳайдовчиси ўз вақтида йўловчилар бўлинмасидан чиқиб кетишга муваффақ бўлган.\nКиритилди: 11:52 24.11.2020. Ўқилди: 1767 марта. Фикрлар сони: 0 та.\nФарзанд дунёга келишига фаришталар ёрдам беради-ми?


«Иқтисодиёт, кредитлар, Токио мэрининг истеъфоси сабаби...» – Япониядаги иқтисодчи магистрант Нурбек Омонов билан суҳбат\n«Иқтисодиёт, кредитлар, Токио мэрининг истеъфоси сабаби...»...\n30.08.2020 20:47 0 1860\nФото: Нурбек Омоновнинг шахсий архиви\n«Xabar.uz» хориждаги ватандошларимиз билан интервьюларни давом эттиради. Навбатдаги суҳбатдошимиз Япониядаги Рицумейкан университетининг магистратура босқичи талабаси Нурбек Омонов бўлди.\nСуҳбатдошимиз Сирдарё вилоятида туғилган. Бакалавр босқичини Солиқ академиясида олиб, ҳозирги кунда иқтисодиёт йўналиши магистранти ҳисобланади. У билан суҳбатимиз иқтисодиёт, кредитлар, Токио мэрининг истеъфоси сабаби ва шу каби бошқа мавзуларда кечди.\n– Нурбек, бакалаврни Солиқ академиясида ўқиб, нима учун магистратурани иқтисод йўналиши бўйича айнан Японияда олишга қарор қилгансиз?\n– Солиқ академиясида асосан солиқ соҳасига тегишли Ўзбекистондаги қонунчилик ва бухгалтерия чуқурлаштириб ўргатилган. Ўз навбатида, солиқ қонунчилиги ҳар бир давлатда ҳар хил. Умуман солиқ сиёсати давлатнинг фискал сиёсати бўлиб, умумий иқтисодиётнинг бир қисмини ташкил қилади. Японияда эса магистратурада асосий фанлар Макроиқтисодиёт, Микроиқтисодиёт ва Эконометрика ҳисобланиб, иқтисодиёт кенг доира ва таҳлил асосида ўргатилади.\nМагистратура учун Японияни танлашимнинг яна бир сабаби, Осиё қитъасида иқтисодий ривожланишга эришган аксарият давлатлар, масалан, Жанубий Корея, Сингапур, Таиланд каби мамлакатлар айнан Япониянинг тараққиёт йўлидан кетишга ҳаракат қилишган. Бундан ташқари ҳозирда ЯИМ киши бошига йиллик 49 187 АҚШ долларни ташкил қилувчи бу давлат ишлаб чиқариши ва технологик ишланмалари билан жаҳонда фақат АҚШ ва Хитойдан кейинги учинчи катта иқтисодиётга эга мамлакатдир.\nШунингдек, ўзим таҳсил олаётган Рицумейкан университети 1869 йил фаолиятни бошлаган бўлиб, 36 мингдан ортиқ талабалари билан Японияда 3-ўринни эгаллаган. Университет фаол халқаро ҳамкорликни ҳам йўлга қўйган.\nХусусан, Лондон, Пекин, Деҳли ва Ҳанойида офисларига эга. Мен ўқиётган иқтисодиёт факультети эса, нисбатан ёш – 2002 йилда ташкил топган. Йилига фақат 15 – 20 та хорижий талабаларни қабул қилади. Шу билан бирга, факультетда иқтисодиёт йўналишида илмий иш қилиш учун барча шароитлар яратилган.\n– Магистратурадаги илмий ишингиз ҳақида маълумот берсангиз. У қандай муаммо ечимига қаратилган?\n– Илмий ишимнинг асосий мақсади, молиявий соҳадаги тараққиёт ҳамда уй хўжаликлари қарздорлигининг даромадлар нотенглиги индекси (Gini index) таъсирига бағишланади.\nИлмий иш давомида 160 дан ортиқ мамлакатнинг 40 йиллик маълумотларини эконометрик модел орқали таҳлил қилиб шундай хулосага келдимки, иқтисодиётга ажратилаётган кредитларнинг керагидан ортиқ кўпайтирилиши бойлар ва камбағаллар даромадалари ўртасидаги фарқни оширади. Шунинг учун, иқтисодий сиёсатда кредитлар ҳажмини оширишга эмас, молиявий соҳа иштирокчилари сонини оширишга кўпроқ эътибор берилиши керак.\nҚолаверса, кредитлар ортиши ҳисобига шаклланадиган фоиз даромадлари банклар ва кредит ташкилотлариэгалари ва акциядорларининг бойлигини янада оширади. Бундан ташқари, ривожланаётган давлатларда капитал бозорининг ривожланиши Gini indexигa ижобий таъсир қилади. Чунки капитал бозорида иштирокчилар сони чекланган.\nЯна шуни таъкидлаш керакки, уй хўжаликлари қарздорлигининг маълум бир миқдорда, менинг ҳисоб-китобим бўйича ЯИМнинг 70 фоизгача ортиши иқтисодиёт учун хавфли эмас. Боиси кредитлар орқали кўпчилик аҳоли ўз бизнесини бошлаши, таълим олишга инвестиция қилиши ҳамда кўп йиллардан буён уй сотиб олишга имконияти бўлмаганлар янги уйга эга бўлиши мумкин.\nЛекин, агарда уй хўжаликлари қарздорлиги кескин ЯИМнинг 70 фоиздан ошиши иқтисодиёт учун хавф келтириб чиқаради. Бу ҳолат иқтисодиётда самарасиз ва гаров билан кафолатланган кредитлар ортаётганидан дарак беради.\n– Иқтисодчи магистрант Япониянинг тараққиёт омилларини нималарда кўради?\n– Кузатишларим бўйича, Япониянинг тараққиёти кўп омилларга боғлиқ. Лекин менинг назаримда асосий омил бу – ҳукумат ва халқ ўртасидаги кучли ишончнинг мавжудлиги. Қачон оддий халқда давлатга бўлган ишонч кучли бўлади? Қачонки, ҳукумат ўз вазифаларини очиқлик ва ошкоралик билан олиб борса, қабул қилинган қонунларга аввало ҳукумат даражасида ўзлари амал қилса, ўшандагина халқда мавжуд ҳукуматга нисбатан ишонч ортади.\nҲукумат даражасида қонунларга амал қилиш ва ошкораликка мисол сифатида Японияда ҳамма ҳукумат аъзолари ҳар йили 1 апрелгача йиллик даромадлари тўғрисидаги ҳисоботни тақдим этишлари лозим. Яна бир аниқ мисол, яқинда Токио шаҳар мери ҳукумат машинасида ўз шахсий дала ҳовлисига икки марта борганлиги аниқланди ҳамда ҳукумат машинасини ўз шахсий эҳтиёжлари учун фойдаланганлиги туфайли лавозимидан четлатилди.\nЯна бир асосий тараққиётининг омили, японлар касбий фаолиятида ўз вазифаларини қандайдир ҳисобот ёки юқоридаги раҳбарга ёқиш учун эмас, балки чин юракдан астойдил ва ўз вақтида бажаришга ҳаракат қилишади. Японияда бу каби мисолларни кўплаб келтириш мумкин.\n– Сизнингча, Ўзбекистонда Япониянинг қандай ижобий тажрибаларини жорий этиш мумкин?\n– Ўзбекистонда Япониянинг кўплаб ижобий тажрибаларини жорий қилиш мумкин. Масалан, таълим соҳасидаги ижобий тажрибаси сифатида болаларнинг қобилиятини эрта ёшдан аниқлашга ҳаракат қилиш, бошланғич синфларда имтиҳонларнинг мавжуд эмаслиги кабиларни келтирса бўлади. Боиси бошланғич синфларда ёш болаларни имтиҳон қилиб психологик босим ўтказишнинг ўрнига уларда жамоавий сифатларни шакллантиришга ҳаракат қилишади. Яъни, мактабларда ўқувчилар биргаликда синфхоналарни тозалашади ва жамоавий спорт билан кўпроқ шуғулланишади.\nЯна бир ижобий тажриба сифатида назария билан амалиётнинг уйғунлигини келтириш ўринлидир. Мисол учун, таҳсил олаётган университетимда профессорлар бир вақтнинг ўзида қайсидир ҳукумат ташкилотида ёки йирик корхоналарда маслаҳат кенгашларининг аъзоси ҳисобланади. Қандайдир лойиҳа амалга оширилишидан аввал, албатта уларнинг фикри инобатга олинади. Бундан ташқари корхона ва ташкилотлар университетларга кўплаб грант лойиҳаларини тақдим этади.\nСолиқ соҳасидаги давлат сиёсатига тўхталадиган бўсам, Япония солиқ қонунчилигида, айниқса солиқ ставкаларида кескин ўзгаришлар тез-тез амалга оширилмайди. Чунки солиқ ставкасини бир фоизга камайтириш ёки оширишнинг нафақат бюджет тушумига, қолаверса бутун иқтисодиётга таъсири бўлиши мумкин. Масалан истеъмол солиғи ставкасини 8 фоиздан 10 фоизга кўтариш икки-уч йиллик муҳокамалардан кейингина амалга оширилган.\n– Японлар характери бўйича таассуротларингиз қандай?\n– Японлар вақтни жуда қадрлайдиган халқ. Ҳамма ишни ўз вақтида бажаришга одатланишган. Мисол учун, ишга жамоат транспортининг айби билан кечка қолишса, албатта кеч қолиш сабабини тасдиқловчи ҳужжат – «reason of lateness»ни охирги бекатдан сўраб олиб иш бошқарувчига тақдим этишади. Шу билан бирга, японларда муомала маданияти ва бир-бирини ҳурмат қилишга ҳавас қиласиз. Яъни ҳайдовчилар автомобилда ҳаракатланиш вақтида деярли сигнал чалишмайди. Ресторанлар, савдо дўконлари ва бекатларда навбатга қатъий амал қилишади.\nЯна бир аҳамиятли жиҳати японларнинг аксарияти бутун умр бир ташкилотда хизмат қилишига гувоҳ бўлдим. Шунинг учун бўлса керак улар иш ва касб танлашга жиддий эътибор қаратишади.\n– Бўш вақтларингизда нималар билан шуғулланасиз ва китоб мутолаасига ҳам вақт бўлиб турадими?\n– Ростини айтадиган бўлсам, бўш вақтим кўп эмас. Сабаби, сўнгги вақтларда илмий ишим бўйича профессорлар берган топшириқларни бажаришга бор диққат-эътиборимни қаратганман. Бироқ шундай бўсада, ҳафтанинг шанба ва якшанба кунлари дўстларим билан бирга қўшни шаҳарларга саёҳат қилишга ҳаракат қиламан. Баъзан эса, ўзим ёлғиз велосипедда Япониядаги энг катта кўл – Бивако атрофида сайр қилиб тураман.\nАлбатта илмий ва бадиий китоблар мутолааси ҳам кундалик юмушларимдан бири. Айниқса ҳозирги пандемия шароитида, китоб ўқиш бўш вақтни самарали ўтказишнинг энг мақбул йўли деб биламан.\nМасалан яқинда менежмент соҳасига доир янгича иш услубларини таклиф қилган Жейсон Фриеднинг «Rework», давлатларнинг географик жойлашуви ҳозирда уларнинг ташқи сиёсатига қандай таъсир қилаётганлиги ҳақида ёзилган Маршалл Тимнинг «Prisoners of Geography», иқтисодий сиёсатга оид Рючир Шарманинг «The Rise and Fall of Nations» китобларини катта қизиқиш билан ўқиб чиқдим.\nЯпония Хориждаги ватандошлар Нурбек Омонов


Динимни ўрганаман: фолбиннинг гапи тўғрими? | Azon.uz - Ахборот-таҳлилий портал\nДинимни ўрганаман: фолбиннинг гапи тўғрими?\n2440 20:15 02.11.2021\nСАВОЛ: Фолбинларнинг баъзи гаплари тўғри чиқиб қолади, улар қаердан билади?\nЖАВОБ: Фолбинларнинг гаплари баъзида тўғри чиқиб қолишининг сабаби, Уларга жинлар хабар етказади. Бу ҳақда Пайғамбаримиз соллаллоҳу алайҳи васаллам бундай деганлар: “Фолбинлар баъзида ҳақ гапни айтиб қолишларининг сабаби шуки, жин гапларни (фаришталардан) ўғринча олиб, фолбиннинг қулоғига қуяди. Фол кўрувчи унга юзта ёлғон аралаштириб гапиради” (Имом Бухорий ва Имом Муслим ривояти).\nФолбинларнинг гапларига ишониш кишини имонидан айиради. Аллоҳ асрасин. Ҳадиси шарифда: “Ким башоратчи ёки фолбиннинг олдига борса ва у айтган нарсани тасдиқласа, шубҳасиз, у Муҳаммад алайҳиссаломга тушган нарсага куфр келтирибди”, дейилган (Имом Абу Довуд, Имом Насоий ва Имом Ибн Можа ривояти).\nБилмаганин сўраб ўрганган – олим Махсус Ислом Илм савол-жавоб\n905 20:05 27.04.2022\n3752 20:10 23.04.2022\n1555 20:05 22.04.2022


19 май, 2017, 22:06\nЭнг кучли боксчиларимиздан ташкил топган “Uzbek Tigers” жамоаси эртага Куба пойтахти Гавана шаҳрида Жаҳон Бокс Сериялари - “World Series of Boxing” чорак финал жавоб учрашувида “Cuba Domadores” вакилларига қарши рингга кўтарилади.\nЎтган ҳафта охирида кубалик боксчиларни Самарқанд шаҳрида қабул қилган "Ўзбек йўлбарслари" якунда 3-2 ҳисобида ғалаба қозонган эди ва ярим финал йўлланмасини қўлга киритиш учун бироз имконият яратиб олишди.\nТошкент вақти билан 5:30 да старт оладиган жанглар кетма-кетлигини Ёсбани Вейтиа ҳамда Жасурбек Латипов бошлаб беришади. Май ойи аввалида мамлакатимиз мезбонлик қилган Бокс бўйича Осиё чемпионатида муваффақиятли иштироки билан юртимиз шарафини муносиб тарзда ҳимоя қилган ҳолда, олтин медални қўлга киритган ушбу боксчимиз бўлажак жангда ғалаба қозониш учун етарлича имкониятга эга.\nБироқ, ушбу боксчиларнинг халқаро ареналарда қайд этган натижаларига қараб шуни хулоса қилиш мумкинки, ушбу қарама-қаршиликда имкониятлар деярли тенгдир. XXXI ёзги Олимпия ўйинларида чорак финалгача етиб борган кубалик боксчи сўнгги марта 2015 йили Жаҳон чемпионатида совриндорлар қаторидан жой олган бўлса, ҳамюртимиз шу ойда ўтказилган Осиё чемпионатида олтин медални қўлга киритган ва 2013 йилги Бокс бўйича Жаҳон чемпионатида кумуш медаль соҳибига айланган.\nЖаҳон Бокс Серияларида дебют қилаётган ҳамюртимиз Жасурбек Латипов ушбу мусобақанинг бу йилги мавсумида икки маротаба жанг ўтказган Ёсбани Вейтиага қарши баҳс олиб боради. Вейтиа ушбу мусобақа доирасида ўтказган икки жангда очколар бўйича бир ғалаба ва бир мағлубият қайд этган.\nТуғилган санаси: 12/03/1992\nБўйи: 160 см\n2015 йил. Бокс бўйича Жаҳон чемпионати – Кумуш медаль соҳиби\n2013 йил. Бокс бўйича Жаҳон чемпионати – Бронза медаль соҳиби\n2011 йил. Пан-Америка Ўйинлари – Кумуш медаль соҳиби\nТуғилган санаси: 15/09/1991\n2013 йил. Бокс бўйича Жаҳон чемпионати – Кумуш медаль соҳиби\n2013 йил. Ёзги Универциада Ўйинлари – Бронза медаль соҳиби\n2011 йил. Бокс бўйича Жаҳон чемпионати – Бронза медаль соҳиби